Larangan umat Islam hadir ritual perayaan penganut bukan Islam berkuat kuasa hari ini - MAINJ

JOHOR BAHRU, 2 Februari- Majlis Agama Islam Negeri Johor (MAINJ) mengeluarkan fatwa larangan ke atas umat Islam menghadiri upacara ritual perayaan penganut agama bukan Islam di negeri ini. Exco Hal Ehwal Agama Islam Johor, Mohd Fared Mohd Khalid berkata ia sebagai menjunjung titah Sultan Johor, Sultan Ibrahim Sultan Iskandar yang memperkenan fatwa itu berkuat kuasa hari ini. Ia selaras dengan para ulama empat mazhab iaitu Syafie, Hanafi, Maliki dan Hanbali yang bersepakat hukum umat Islam menghadiri upacara ritual agama bukan Islam adalah haram dan dilarang, sama ada di rumah ibadat atau tempat-tempat yang biasa dilaksanakan ritual itu. "Ini menjadi tanggungjawab Jabatan Mufti Jawatankuasa Fatwa Negeri Johor (MAINJ) untuk buat ketetapan bagi mengelakkan perkara ini daripada berleluasa.Dalam masa sama, secara berperingkat kita berusaha untuk meningkatkan kefahaman dan mengurangkan penglibatan seperti mana kebiasaan," kata Mohd Fared kepada pemberita RTM selepas membacakan titah Sultan Johor, Sultan Ibrahim Sultan Iskandar berhubung Fatwa Orang Islam Hadir Upacara Ritual Perayaan Penganut Agama Bukan Islam di Pusat Islam Iskandar, di sini.

(Exco Hal Ehwal Agama Islam Johor, Mohd Fared Mohd Khalid)

Penganjur perlu merujuk garis panduan bagi memastikan ritual dianjurkan tidak melibatkan kehadiran umat Islam. Bagaimanapun, hukum meraikan undangan atau jemputan ke majlis perayaan bukan Islam tanpa upacara ritual adalah harus dan dibenarkan. Justeru, MAINJ akan berjumpa dengan ketua-ketua agama dan rumah ibadat bagi meningkatkan persefahaman berhubung larangan tersebut. Umat Islam yang didapati terlibat dengan upacara ritual boleh dikenakan tindakan mengikut Seksyen 9, Enakmen Kesalahan Jenayah Syariah Negeri Johor 1997.


Kerja naik taraf tiga jeti di Daerah Langkawi bakal dilaksana secepat mungkin - Sanusi

LANGKAWI, 2 Februari- Peruntukan bagi menaik taraf kemudahan Jeti Kuah, Jeti Pulau Tuba dan Jeti Teluk Baru di Daerah Langkawi, Kedah yang diluluskan Perdana Menteri, Datuk Seri Anwar Ibrahim yang juga Menteri Kewangan disambut baik kerajaan negeri Kedah.Kos melibatkan peruntukan sebanyak RM15 juta tersebut disalurkan melalui Lembaga Pembangunan Langkawi (LADA) pada Disember 2022.  Menurut Menteri Besar Kedah, Datuk Seri Muhammad Sanusi Md Nor, kerajaan negeri akan memastikan kerja menaik taraf ketiga-tiga jeti ini akan dilaksanakan secepat mungkin bagi menarik lebih ramai pelancong domestik dan antarabangsa ke Langkawi. "Saya juga mengambil kesempatan ini untuk mengucapkan jutaan terima kasih kepada Kementerian Kewangan yang telah meluluskan peruntukan sebanyak RM15 juta untuk kita menaik taraf tiga jeti ini," kata Sanusi kepada pemberita RTM selepas Majlis penyerahan geran dan Hari Apresiasi Daerah Langkawi di Pejabat Daerah Langkawi, hari ini.

(Menteri Besar Kedah, Datuk Seri Muhammad Sanusi Md Nor/BERNAMA)

Tambahnya, peruntukan itu amat penting dalam memulihkan semula ekonomi pulau bebas cukai itu, yang telah terjejas teruk sepanjang tempoh pandemik COVID-19 lalu.  Selain itu, ia juga amat memberi makna bagi penduduk Langkawi dan Pulau Tuba khususnya yang sering berulang-alik ke tanah besar atas pelbagai urusan.  Beliau berharap keprihatinan yang ditunjukkan ini akan diteruskan dalam pelbagai urusan lain bagi mengeratkan lagi hubungan antara kerajaan negeri dan kerajaan Persekutuan.


Perkasa TVET menerusi kerjasama dengan pihak swasta - PM

PUTRAJAYA, 2 Februari - Kerajaan dalam mesyuarat jemaah hari ini mencadangkan kerjasama dengan pihak swasta bagi memperkasakan Pendidikan dan Latihan Teknikal dan Vokasional (TVET).Perdana Menteri Datuk Seri Anwar Ibrahim menyatakan langkah segera perlu diambil bagi membantu mereka mendapat pekerjaan dengan pendapatan munasabah.

(Perdana Menteri Datuk Seri Anwar Ibrahim bersama Timbalan Perdana Menteri Datuk Seri Fadillah Yusof/ Foto Bernama)

"Jadi oleh demikian saya mengusulkan supaya ada langkah segera, kita sudah ada kajian, kita ada jawatankuasa langkah segera untuk memastikan anak-anak ini dilatih mendapatkan pekerjaan dengan pendapatan munasabah. "Maka kita cadangkan umpanya, kita ada TVET atau institut latihan di Pengerang, maka kita akan minta diambil alih oleh Petronas untuk melatih mengurus dan menggunakan kepakaran memenuhi keperluan Petronas. "Kita ada DRB Hicom di Pekan maka bidang automobil dan yang berkaitan itu boleh mengambil alih dan menjalankan," katanya pada sidang media mesyuarat jemaah menteri di Putrajaya.Tambah beliau, Timbalan Perdana Menteri, Datuk Seri Ahmad Zahid Hamidi akan mengenal pasti langkah tambahan yang boleh diambil berhubung kerjasama berkenaan.Dalam Bajet 2023, kerajaan memperuntukkan RM6.7 billion di bawah tujuh kementerian utama untuk pelaksanaan pelbagai inisiatif TVET.Ia termasuklah Kementerian Sumber Manusia, Kementerian Pendidikan Tinggi, Kementerian Pendidikan, Kementerian Belia dan Sukan, Kementerian Kemajuan Luar Bandar dan Wilayah, Kementerian Pertanian dan Industri Asas Tani dan juga Kementerian Pembangunan Wanita Keluarga dan Masyarakat.


Tiada campur tangan; badan penguat kuasa bebas siasat tanpa ditekan kerajaan - PM

PUTRAJAYA, 2 Februari - Agensi penguat kuasa dan badan kehakiman kekal bebas daripada campur tangan kerajaan. Jelas Perdana Menteri Datuk Seri Anwar Ibrahim, kerajaan pimpinan beliau tidaka akan menekan dan menyerahkan kepada pihak berkuasa untuk menyiasat segala kes termasuk penyelewengan dana.

(Perdana Menteri, Datuk Seri Anwar Ibrahim bersama Timbalan Perdana Menteri Datuk Seri Dr Ahmad Zahid Hamidi dan Datuk Seri Fadillah Yusof semasa sidang media di sini, hari ini)

"Kita tidak mengulangi sikap menekan seperti yang dilakukan dulu kita tidak menggunakan badan-badan ini yang berlaku dua hal yang pertama ada laporan yang dibuat pihak PDRM dan SPRM tentang penggunaan wang oleh parti bersatu. "Kedua saya menjalankan kerja saya tugas saya di kementerian kewangan dan melihat projek-projek yang menelan belanja terlalu tinggi tanpa proses tender. Kalau proses tender itu tidak dilakukan umpanya dan kos itu tidak melambung itu tidak jadi isu, dia bukan kita menghukum sesiapa," katanya pada sidang media mesyuarat jemaah menteri di Putrajaya.Tegas Perdana Menteri, segala tohmahan yang dilakukan pemimpin parti politik pembangkang yang dalam proses siasatan terhadap campur tangan kerajaan adalah tidak berasas sama sekali.Suruhanjaya Pencegahan Rasuah Malaysia (SPRM)  jelasnya mempunyai kuasa tidak terbatas untuk menyemak mana-mana akaun parti politik di negara ini sekiranya mendapat laporan.


Anggota bomba cedera digigit beruang matahari

YAN, KEDAH, 2 Februari - Seorang anggota bomba bantuan dari Balai Bomba dan Penyelamat (BBP) Yan, cedera parah dibahagian tangan selepas terkena gigitan seekor beruang semasa anggota terbabit cuba menangkap haiwan itu. Kejadian berlaku kira-kira 10 pagi tadi dikawasan sawah di Kg Kabu 10, Yan, Kedah. Ketua Polis Daerah Yan, DSP Shahnaz Akhtar Haji berkata semasa proses menangkap beruang betina itu, anggota bomba terbabit dipercayai terjatuh sebelum diterkam haiwan itu.

(Pergelangan tangan anggota bomba yang cedera akibat diserang beruang matahari)

Anggota bomba tersebut, Mohamad Nizam Hamid, 27 tahun, mengalami kecederaan parah di pergelangan tangan sebelah kiri kini dirawat di Hospital Yan akibat kecederaan serius. Ekoran kecederaan yang parah, anggota terbabit dibawa pihak Angkatan Pertahanan Awam Malaysia (APM) untuk mendapatkan rawatan awal di Hospital Yan sebelum dihantar ke Hospital Sultan Abdul Halim, Sg Petani untuk rawatan lanjut.  Beruang Matahari itu dipercayai datang dari semak dikampung berhampiran, bagaimanapun berjaya ditangkap pihak PERHILITAN dengan menggunakan kaedah menembak menggunakan ubat pelali. Beruang betina seberat 90 kilogram (kg) ditangkap pada jam 12.50 tengahari tadi menggunakan pelali, dan akan dihantar ke Pusat Menyelamat Hidupan Liar (NWRC) di Sungkai, Perak


Polis KL terima lebih 444,000 laporan tahun lepas

KUALA LUMPUR, 2 Februari- Polis Kuala Lumpur merekodkan 444,120 laporan polis pada tahun lepas berbanding 374,588 laporan pada 2021. Ketua Polis Kuala Lumpur Datuk Azmi Abu Kassim berkata, daripada jumlah tersebut, 60 peratus untuk tindakan agensi itu manakala 40 peratus lagi melibatkan siasatan agensi penguatkuasaan lain.Dianggarkan purata 50 aduan atau laporan polis diterima di semua balai polis di Kuala Lumpur dan Putrajaya setiap hari. Tambahnya, peningkatan jumlah laporan adalah sesuatu yang baik kerana memperlihatkan keyakinan masyarakat terhadap perkhidmatan polis."86,409 kertas siasatan dibuka membabitkan Jabatan Siasatan Jenayah (JSJ), Jabatan Siasatan Jenayah Komersial (JSJK), Jabatan Siasatan Jenayah Narkotik (JSJN) dan Jabatan Siasatan dan Penguatkuasaan Trafik (JSPT) Kuala Lumpur sepanjang tahun lalu."79,621 kes sudah dituduh di mahkamah pada tahun lalu," katanya kepada pemberita di sini.


15 motosikal terbakar di Seberang Jaya

SEBERANG JAYA, 2 Februari- Sebanyak 15 motosikal yang diparkir di kawasan meletak kenderaan di Flat Tuna D4 di sini terbakar awal pagi tadi.Pegawai Operasi Jabatan Bomba dan Penyelamat Malaysia (JBPM) Pulau Pinang Shahrul Munawer Taharen berkata pihaknya menerima panggilan kecemasan pada pukul 5.11 pagi sebelum jentera dari Balai Bomba dan Penyelamat Perai terus ke lokasi kebakaran.Sebaik tiba, pihak bomba mendapati 15 motosikal yang berada di kawasan parkir sedang terbakar dan operasi memadam api segera dijalankan bagi mengelak kebakaran merebak ke kenderaan lain"Sembilan motosikal terbakar lebih 95 peratus manakala selebihnya 50 peratus."Kebakaran turut menyebabkan sebuah stor penyimpanan peralatan sembahyang berkeluasan 2.787 meter persegi musnah lebih 80 peratus," katanya menerusi kenyataan.Tiada kemalangan jiwa atau mangsa cedera dalam insiden tersebut.Kebakaran berjaya dipadam pada pukul 5.40 pagi dan punca kejadian serta jumlah kerugian masih dalam siasatan.


Banjir Johor catat trend penurunan

JOHOR, 2 Februari- Banjir di Johor terus merekodkan trend penurunan selepas Pusat Pemindahan Sementara (PPS) di Balairaya Kampung Perpat, Kota Tinggi ditutup pada pukul 12.00 tengah hari tadi.  Angka penduduk terjejas banjir kini berkurang kepada 936 orang melibatkan daerah Batu Pahat dan Segamat. Jawatankuasa Pengurusan Bencana Negeri dalam kenyataan memaklumkan, seramai 873 penduduk terjejas di Batu Pahat masih berlindung di enam PPS. "Di Segamat pula, 63 penduduk terjejas ditempatkan di tiga PPS setakat waktu tersebut," katanya. Dalam pada itu, bacaan air di Sungai Batu Pahat masih berada di paras bahaya iaitu setinggi 18.75 meter.  Sungai Muar pula pada bacaan amaran iaitu 8.58 meter setakat tengah hari tadi.


Pemandu treler maut terbabas

(Seorang maut dalam kemalangan di Kilometer 371.7 Lebuh Raya Utara Selatan (PLUS) arah selatan, malam tadi/ FOTO JBPM)

MUALLIM, 2 Februari- Seorang pemandu treler maut selepas kenderaan dipandunya terbalik di kilometer 371.7, Lebuhraya Utara-Selatan arah Selatan, berdekatan Slim River, malam tadi.  Kejadian itu mengorbankan Mohd. Nor Afzam Mukhtar, 36, di lokasi kejadian akibat kecederaan parah di beberapa bahagian badan.Ketua Polis Daerah Muallim, Superintenden Mohd. Hasni Mohd. Nasir berkata, maklumat kemalangan itu diterima pada pukul 11 malam membabitkan sebuah treler yang dalam perjalanan dari Pulau Pinang ke Kajang.Katanya, siasatan awal mendapati, nahas berlaku selepas treler dipandu mangsa dibrek secara mengejut kerana terdapat sebuah kenderaan di hadapannya.“Kejadian itu menyebabkan kenderaan berat berkenaan hilang kawalan lalu terbabas melanggar dan terseret di besi pembahagi tengah jalan.“Akibat kemalangan itu, mangsa mengalami kecederaan parah di bahagian badan dan meninggal dunia di lokasi kemalangan,” katanya. Pihak bomba menggunakan peralatan menyelamat dan dibantu dua unit kren bagi mengalihkan treler sehingga mangsa dapat dikeluarkan.  Mayat mangsa dihantar ke Hospital Slim River untuk bedah siasat dan siasatan kes itu dijalankan mengikut Seksyen 41 (1) Akta Pengangkutan Jalan 1987.

(Anggota bomba membantu mengeluarkan pemandu treler yang tersepit/ FOTO JBPM)


Nik Nasarudin KSU KPM baharu

PUTRAJAYA, 2 Februari- Datuk Nik Nasarudin Mohd Zawawi dilantik sebagai Ketua Setiausaha (KSU) Kementerian Pendidikan Malaysia (KPM), berkuat kuasa hari ini.Nik Nasarudin, 57 tahun berkelulusan Sarjana Ekonomi dari Universiti Kebangsaan Malaysia dan Ijazah Sarjana Muda Ekonomi dari Universiti Malaya.Beliau telah berkhidmat dalam perkhidmatan awam selama 32 tahun dengan bermula sebagai Pegawai Perkhidmatan Pendidikan Siswazah (Guru) yang disandang dari 1990 sebelum dilantik ke Skim Perkhidmatan Tadbir dan Diplomatik (PTD) pada 16 Disember 1996.Ketua Setiausaha Negara, Tan Sri Mohd Zuki Ali berkata Nik Nasarudin berpengalaman luas dalam pelbagai bidang terutama melibatkan aspek perancangan, pelaksanaan dan pemantauan projek pembangunan serta pentadbiran dan pembangunan modal insan setelah berkhidmat di Unit Perancang Ekonomi, Unit Penyelarasan Pelaksanaan, Jabatan Perdana Menteri dan Pejabat Pentadbiran Setiausaha Kerajaan Negeri Pahang."Saya yakin dengan pengalaman dan kredibiliti yang dimiliki, Nik Nasarudin mampu melaksanakan tanggungjawab dengan meneruskan misi kementerian untuk melestarikan sistem pendidikan yang berkualiti dalam membangunkan potensi individu bagi memenuhi aspirasi Malaysia Madani," katanya menerusi kenyataan.

(Foto Facebook Tan Sri Dato' Seri Mohd Zuki Ali, Ketua Setiausaha Negara)


Johor mohon penambahan penerbangan terus dari China, India

PONTIAN, 2 Februari- Kerajaan Johor memohon Kerajaan Persekutuan untuk menambah penerbangan terus antarabangsa dari lima bandar di China ke negeri itu.Exco Pelancongan, Alam Sekitar, Warisan dan Budaya, K. Raven Kumar berkata langkah berkenaan bagi meningkatkan kehadiran pelancong luar."Selain China, pertambahan penerbangan terus dari India, turut dimohon. Perkara itu telah dibincangkan bersama Menteri Pelancongan, Datuk Seri Tiong King Sing, baharu-baharu ini," katanya kepada pemberita di sini.  Setakat ini, hanya Thailand, Indonesia dan Vietnam yang memiliki penerbangan terus dari Lapangan Terbang Antarabangsa Senai, Johor. Beliau turut memaklumkan, terminal tambahan di Lapangan Terbang Antarabangsa Senai juga telah siap dan sedia menerima tambahan pelancong domestik serta antarabangsa. Terminal tambahan itu akan dirasmikan dalam masa terdekat.


Perhimpunan: Polis rakam keterangan 10 individu

KUALA LUMPUR, 2 Februari- Polis telah mengambil keterangan 10 individu bagi membantu siasatan berhubung perhimpunan di hadapan Kedutaan Sweden dan Belanda di ibu negara Jumaat lepas. Ketua Polis Kuala Lumpur, Datuk Azmi Abu Kassim, bagaimanapun memaklumkan, dalam tempoh terdekat, beberapa individu akan dipanggil, bagi membantu siasatan. Perkara itu diberitahu selepas Perhimpunan Bulanan Ketua Polis Kuala Lumpur di Ibu Pejabat Polis Kontinjen Kuala Lumpur.

(Ketua Polis Kuala Lumpur, Datuk Azmi Abu Kassim/ BERNAMA)

Dua kertas siasatan dibuka mengikut Seksyen 9 (5) Akta Perhimpunan Aman 2012.Sabtu lepas, Ketua Polis Daerah Dang Wangi ACP Noor Dellhan Yahaya berkata pihaknya mengesan dua perhimpunan yang diadakan di ibu negara, Jumaat lepas, bagi menyerahkan memorandum membantah pembakaran al-Quran dan demonstrasi solidariti bantahan penghinaan terhadap agama Islam.


Sistem kesihatan negara, KKM rangka langkah selesaikan isu-isu berbangkit

KUALA LUMPUR, 2 Februari- Kementerian Kesihatan (KKM) dalam proses merangka langkah-langkah bagi menyelesaikan isu berbangkit melibatkan situasi semasa sistem kesihatan negara.Menterinya Dr Zaliha Mustafa berkata, pendekatan bersasar yang dirancang melibatkan usaha menangani pelbagai isu.Ia termasuk soal kebajikan, kesihatan fizikal dan mental petugas kesihatan, penetapan gaji yang saksama serta jaminan pekerjaan."KKM juga akan mengadakan pertemuan dengan Kementerian Kewangan bagi membentangkan perincian mengenai keperluan untuk mendapatkan peruntukan lebih besar meliputi aspek infrastruktur, digitalisasi sistem dan sumber manusia," katanya menerusi kenyataan.Pertemuan berkala dengan semua pihak berkepentingan juga akan terus dilaksanakan bagi mendapatkan maklum balas terutamanya dapatan daripada kakitangan di lapangan.Semua perkara berkenaan merupakan sebahagian daripada pembaharuan dan keutamaan Kertas Putih Kesihatan yang akan dijadikan sebagai penanda aras kepada pelbagai reformasi sektor kesihatan pada masa akan datang.


Ops Pemandu Warga Asing, tujuh motosikal disita

PADANG TERAP, 2 Februari- Tujuh motosikal disita atas pelbagai kesalahan termasuk tiada lesen memandu Malaysia yang sah.Sitaan dibuat Unit Penguatkuasaan Bermotosikal (UPB) Jabatan Pengangkutan Jalan (JPJ) Negeri Kedah dalam Ops Pemandu Warga Asing (Pewa) yang dilaksanakan di kawasan sekitar daerah Padang Terap. Sitaan dibuat di bawah Seksyen 64 Akta Pengangkutan Jalan (APJ) 1987 dan lain-lain notis atas pelbagai kesalahan.Tegas JPJ Negeri Kedah, pemilik kenderaan dilarang membenarkan warga asing menggunakan kenderaan milik mereka sekiranya tidak mempunyai lesen memandu dan dokumen pengenalan diri yang sah. Ini susulan segelintir rakyat Malaysia membenarkan warga asing menyewa atau menggunakan kenderaan mereka untuk pelbagai tujuan."JPJ akan mengambil tindakan penguatkuasaan yang tegas ke atas pemilik kenderaan berdaftar jika mereka didapati melakukan kesalahan di bawah Akta Pengangkutan Jalan 1987 dan Kaedah berkaitan yang masih berkuat kuasa," katanya menerusi kenyataan.


BAJET 2023: Kementerian tumpu R&D untuk pasarkan produk ke antarabangsa

KUALA LUMPUR, 2 Febuari- Kementerian Perladangan dan Komoditi akan memberi tumpuan kepada peruntukan serta penyelidikan dan pembangunan (R&D) dalam tujuan memasarkan produk negara ke peringkat antarabangsa dalam Belajawan 2023, kata Timbalan Perdana Menteri Datuk Seri Fadillah Yusof. Beliau yang juga Menteri Perladangan dan Komoditi berkata ini perlu kerana negara terlalu bergantung kepada import dan pada masa sama perlu memastikan agar penerimaan produk dapat dikekalkan. “Oleh itu kita perlukan penglibatan serta melantik pakar-pakar luar negara untuk kita berunding dan memastian produk kita diterima. “Selain bekerjasama dengan syarikat besar industri, kita juga kena lihat pekebun-pekebun kecil sebab itu dalam konteks kayu kayan ini kita perlu lihat perladangan komuniti selain produk-produk baharu seperti kanabis, jika ia boleh dijadikan salah satu komoditi,” katanya dalam program Naratif Khas bersama Timbalan Perdana Menteri yang disiarkan secara langsung oleh RTM malam tadi. Sementara itu, beliau berkata banyak usaha telah pun dibuat dan akan terus dilaksanakan kerajaan misalnya memperkenalkan standard yang hampir mencapai piawaian antarabangsa bagi memenuhi segala komitmen kemampanan dan kelestarian. “Di peringkat Malaysia, memang kita telah memberikan komitmen untuk tidak membuka ladang-ladang baharu, maknanya hutan-hutan tidak lagi akan diterokai tetapi yang akan ada adalah penghijrahan daripada kelapa kepada sawit, yang membabitkan pekebun-pekebun kecil.“Yang mungkin mencabar ialah bagaimana pekebun kecil ini dapat memenuhi standard yang telah ditetapkan.“Di Malaysia kita telah memperkenalkan Minyak Sawit Lestari Malaysia (MSPO) di peringkat antarabangsa ada juga Meja Bulat Minyak Sawit Lestari (RSPO), supaya kita akan dapat memasarkan produk kita,” katanya,Beliau berkata Malaysia akan berbincang dengan Indonesia pada minggu depan mengenai bagaimana untuk menyusun strategi supaya perkara ini mendapat perhatian daripada Kesatuan Eropah (EU). -BERNAMA

(Datuk Seri Fadillah ketika ditemu bual dalam program Naratif Khas bersama Timbalan Perdana Menteri yang disiarkan secara langsung oleh RTM/BERNAMA)


(Kejadian berlaku ketika hujan lebat petang semalam/JBPM)

SUNGAI PETANI, 2 Februari- Seorang kanak-kanak lelaki berusia 6 tahun yang dikhuatiri hanyut ke kolam takungan setelah terjatuh ke dalam longkang di Taman Sejati Indah Sungai Petani ditemukan selamat. Kejadian berlaku ketika hujan lebat petang semalam. Dia diselamatkan anggota bomba dari Balai Bomba dan Penyelamat Tikam Batu dalam operasi mencari dan menyelamat.  Menurut Ketua Balai Bomba dan Penyelamat Tikam Batu, Penolong Penguasa Bomba Syukri Hashim, kanak- kanak itu ditemukan selamat di tebing kolam kira- kira 15.24 meter (50 kaki) dari lokasi dia dilaporkan terjatuh.  "Mangsa kemudiannya diangkat ke tempat selamat dan diberi rawatan awal oleh anggota ambulans Perkhidmatan Penyelamat Perubatan Kecemasan EMRS sebelum diserahkan kepada pegawai perubatan Kementerian Kesihatan," kata Syukri kepada media di sini.Operasi mencari dan menyelamat melibatkan seorang pegawai dan tujuh anggota bomba serta pihak polis.

(Kanak-kanak enam tahun dikhuatiri hanyut ke kolam takungan ditemukan selamat/JBPM)


Tingkat ekosistem industri perladangan tarik minat pekerja tempatan

(Datuk Seri Fadillah ditemu bual dalam Program Naratif Khas terbitan RTM)

KUALA LUMPUR, 2 Februari- Kementerian Perladangan dan Komoditi akan berbincang dengan pemain industri untuk memastikan keseluruhan ekosistem dapat dibaiki bagi menarik minat pekerja tempatan terlibat dalam industri perladangan.

Jelas menterinya, Datuk Seri Fadillah Yusof ia merupakan antara usaha untuk mengurangkan kebergantungan pada pekerja asing.

"Kebergantungan pada pekerja asing dikurangkan dengan melatih pekerja-pekerja tempatan. Mungkin mereka berminat guna teknik moden memetik buah," kata Fadillah selepas menjadi tetamu program Bicara Naratif Khas di Angkasapuri di sini.

Menurutnya kadar upah juga akan dikaji semula.

(Datuk Seri Fadillah Yusof (kanan) ketika hadir bagi sesi temu bual Program Naratif Khas terbitan RTM di Wisma Berita, Angkasapuri)


KUALA LUMPUR, 1 Februari- Pertunjukan Formasi Air Muzikal mewarnai lokasi tumpuan sekitar ibu kota bersempena Sambutan Hari Wilayah Persekutuan 2023.Tasik Simfoni, Taman KLCC antara taman rekreasi menyajikan 20 buah lagu yang dipersembahkan dengan rona pencahayaan berwarna-warni.Sepanjang Februari, Bangunan Ikonik KLCC juga akan diwarnai lampu merah, kuning dan biru senada dengan Bendera Wilayah Persekutuan setiap 15 minit bermula pukul 8 malam.Lima lagi lokasi pertunjukan ialah Crystal Fountain Pavilion Kuala Lumpur, The Gardens KL Fountain, Kolam Biru River Of Life (Jalan Leboh Pasar Besar), Air Pancut Tasik Putrajaya di Presint 2 dan Bulatan Marlin, Jalan Merdeka di Labuan.Persembahan Formasi Air Muzikal diadakan secara percuma hingga 10.00 malam.Ia dijayakan dengan kerjasama strategik pihak DBKL, Perbadanan Putrajaya, Perbadanan Labuan, KLCC Holdings Sdn Bhd, The Gardens KL & Pavilion Kuala Lumpur.

(Formasi Air Muzikal warnai sambutan Hari Wilayah Persekutuan 2023)


Operasi padam kebakaran di Gunung Baling ditangguhkan

BALING, 1 Februari- Operasi memadam kebakaran di Gunung Baling, Kedah yang berlaku lewat petang tadi ditangguhkan ke esok pagi.  Ketua Balai Bomba dan Penyelamat Baling, Penolong Penguasa Bomba Mohd Jamil Mat Daud berkata penangguhan disebabkan cuaca gelap dan faktor keselamatan anggota.  Dalam satu kenyataan beliau memaklumkan, pihaknya menerima panggilan mengenai kebakaran itu pada 7.42 malam.  "Setibanya pasukan bomba di lokasi api sedang marak membakar ke puncak Gunung Baling.  "Api dari kaki gunung merebak dengan cepat kerana keadaan cuaca panas dan daun kering," menurut kenyataan itu.  Selain itu faktor geografi dan dinding batu kapur 90 darjah juga menyukarkan pasukan bomba melakukan operasi pemadaman.

(Operasi memadam kebakaran di Gunung Baling Kedah ditangguhkan ke esok pagi/Info Kemalangan di Baling)


Berita palsu beri impak negatif kepada masyarakat

KUALA LUMPUR, 1 Februari- Berhenti menyebarkan berita palsu yang boleh menimbulkan kekeliruan dalam kalangan orang ramai.Berita palsu memberi pelbagai impak negatif kepada masyarakat terutama dalam aspek kesihatan, keselamatan dan kewangan.Menurut Ketua Bahagian Keselamatan Rangkaian Suruhanjaya Komunikasi dan Multimedia (MCMC), Harme Mohamed, antara laporan mengenai berita palsu yang diterima pihaknya adalah tentang pemberian bantuan oleh kerajaan."Ia menyebabkan rakyat tidak percaya kepada bantun kerajaan yang sebenar, itu lebih membimbangkan apabila kerajaan umumkan yang sebenarnya."Bila sudah kena tipu mereka sudah tidak percaya," kata Harme selepas menjadi tetamu rancangan terbitan RTM di Angakasapuri di sini. Beliau mengingatkan orang ramai agar sentiasa berhati-hati dan melaporkan sebarang berita palsu yang dikesan agar tindakan selanjutnya dapat diambil.

(Harme berkata berita palsu beri impak negatif kepada masyarakat)


DBKL terus komited sediakan perkhidmatan terbaik sempena Hari Wilayah Persekutuan 2023

(Tumpuan terhadap peningkatan dan peluang perniagaan terus menjadi fokus DBKL dalam menyokong rantaian nilai ekonomi khasnya bagi peniaga, penjaja dan perniagaan industri kecil dan sederhana mikro/ Foto fail)

KUALA LUMPUR, 1 Februari - Dewan Bandaraya Kuala Lumpur (DBKL) terus komited untuk menyediakan perkhidmatan terbaik buat penghuni bandaraya Kuala Lumpur bersempena sambutan Hari Wilayah Persekutuan 2023.Antaranya tumpuan terhadap peningkatan dan peluang perniagaan yang terus menjadi fokus DBKL.Ia dalam menyokong rantaian nilai ekonomi khasnya bagi peniaga, penjaja dan perniagaan industri kecil dan sederhana mikro.Dalam satu kenyataan, Datuk Bandar Kuala Lumpur, Datuk Seri Mahadi Che Ngah berkata kemudahan untuk menjalankan perniagaan itu dapat dilihat menerusi platform permohonan lesen yang efisien serta penyediaan kawasan perniagaan yang sesuai.

Selain itu aspek keselamatan bandaraya Kuala Lumpur terus menjadi keutamaan.Tambah beliau, penguatkuasaan dan penyeliaan projek-projek utama juga akan terus dipertingkatkan untuk keselesaan warga kota.Dalam mencapai aspirasi neutral karbon, Kuala Lumpur juga antara peneraju usaha kelestarian yang melibatkan usaha menyeluruh dari kelancaran laluan trafik hinggalah sistem pengangkutan yang efisien dan mesra alam.


Siasatan menyeluruh kerosakan struktur jejambat berhampiran LRT Bandaraya ambil masa dua minggu

KUALA LUMPUR, 1 Februari – Siasatan menyeluruh ke atas kerosakan struktur viaduct dan pier yang retak berhampiran stesen LRT Bandaraya sedang dijalankan bagi mengenal pasti punca kerosakan.Rapid Rail Sdn.Bhd memaklumkan sebuah syarikat perunding kejuruteraan berpengalaman telah dilantik untuk menjalankan siasatan terperinci.Siasatan akan mengambil kira semua kemungkinan bagi menentukan pelan tindakan rektifikasi yang akan diambil.

"Siasatan ini dijangka akan selesai dalam masa dua minggu. Ianya mengambil masa kerana perlu dilakukan dengan teliti dan berhati-hati atas faktor keselamatan serta mengambil kira lokasi struktur itu sendiri."Sebuah jawatankuasa khas yang membabitkan pihak Prasarana Malaysia Berhad (Prasarana) bersama-sama agensi-agensi kerajaan yang lain iaitu Jabatan Kerja Raya (JKR), Dewan Bandaraya Kuala Lumpur (DBKL) dan Agensi Pengangkutan Awam Darat (APAD) dibentuk bagi memantau siasatan ini," kata Rapid Rail menerusi kenyataan.Rapid Rail turut memaklumkan, hasil siasatan tersebut turut akan dibentangkan kepada Kementerian Pengangkutan.Dalam pada itu, Pihak Prasarana dan Rapid Rail Sdn Bhd (Rapid Rail) selaku operator perkhidmatan LRT sedang berusaha untuk memulihkan perkhidmatan di antara dua stesen iaitu stesen LRT Bandaraya dan stesen LRT Masjid Jamek secepat mungkin."Namun perlu ditekankan bahawa keselamatan para penumpang dan kestabilan operasi adalah menjadi keutamaan."Kami mengambil maklum kesukaran yang dihadapi oleh para penumpang dan kami memohon maaf diatas segala kesulitan," kata Rapid Rail.


Penugasan QRT Imigresen tangani kesesakan kaunter di KLIA dan KLIA2

SEPANG, 1 Februari - Seramai 30 pegawai Jabatan Imigresen Malaysia (JIM) ditugaskan dalam Pasukan Tindakan Pantas (QRT) bagi mengatasi masalah kesesakan di kaunter pemeriksaan masuk pelawat asing di Lapangan Terbang Antarabangsa Kuala Lumpur (KLIA).Ketua Pengarah Jabatan Imigresen Malaysia (JIM), Datuk Seri Khairul Dzaimee Daud berkata kumpulan berkenaan dibahagikan kepada dua pasukan termasuk yang ditugaskan di KLIA2.Katanya, pegawai QRT terdiri daripada mereka yang bertugas di sektor operasi dan perkhidmatan sokongan termasuk penguatkuasaan dan telah diberikan pendedahan dan latihan sebelum ditugaskan di kaunter-kaunter berkenaan.

"Pasukan QRT ini akan bertugas pada waktu puncak bermula 2 petang sehingga 8 malam membabitkan 26 kaunter di KLIA dan faktor kesesakan waktu puncak ini disebabkan oleh faktor pemeriksaan ketat terhadap pelawat asing dari negara berisiko tinggi," katanya kepada pemberita selepas meninjau pelaksanaan QRT di KLIA, di sini.Tambah Khairul, inisiatif QRT ini juga akan dilaksanakan di Kompleks Imigresen, Kastam dan Kuarantin (CIQ) Bangunan Sultan Iskandar (BSI) dan Kompleks Imigresen dan Kastam Sultan Abu Bakar (KSAB) bermula 6 Februari ini."Pada masa ini seramai 40 pegawai dari sektor operasi sedang menjalani latihan berkenaan prosedur operasi standard (SOP) kemasukan," katanya.


KPDN kuat kuasa larangan jual petrol RON 95, diesel kepada kenderaan asing di Perlis mulai hari ini

(Timbalan Ketua Pengarah Penguat Kuasa (Operasi) KPDN, Shamsul Nizam Khalil (tengah) pada Program Advokasi Larangan Penjualan Petrol RON 95 dan Diesel Kepada Kenderaan Nombor Pendaftaran Asing di sebuah stesen minyak di Titi Tinggi, Padang Besar, Perlis)

PADANG BESAR, 1 Februari - Kementerian Perdagangan Dalam Negeri dan Kos Sara Hidup (KPDN) menguatkuasakan larangan penjualan petrol RON 95 dan diesel kepada kenderaan berpendaftaran asing di Perlis bermula hari ini. Ia berikutan rentetan isu kenderaan berpendaftaran asing yang kerap berulang-alik ke stesen-stesen minyak di Perlis terutamanya yang berdekatan sempadan untuk mengisi bahan bakar itu dan kemudiannya diseludup ke Thailand. Menurut Timbalan Ketua Pengarah Penguat Kuasa (Operasi) KPDN, Shamsul Nizam Khalil, bagi menjayakan langkah proaktif itu, pihaknya telah melaksanakan advokasi kepada kesemua 40 pengusaha stesen minyak seluruh Perlis sejak 27 Januari lalu. Advokasi itu bagi memberi penerangan berkaitan larangan penjualan petrol RON 95 dan diesel kepada semua kenderaan asing termasuk motosikal di seluruh Perlis. Selain stesen minyak, advokasi turut melibatkan kenderaan berpendaftaran asing terutamanya di Kompleks ICQS Wang Kelian dan Padang Besar dengan 250 notis diedarkan.

(KPDN menguatkuasakan larangan penjualan petrol RON 95 dan diesel kepada kenderaan asing di Perlis mulai hari ini)

Walaupun larangan tersebut berkuatkuasa mulai hari ini, KPDN turut menetapkan tempoh advokasi sehingga 14 Februari ini kepada kesemua pengusaha stesen minyak bagi memberi ruang terhadap pematuhan arahan itu. "KPDN akan sentiasa mempertingkatkan aktiviti penguatkuasaan dan melakukan pemeriksaan secara berkala ke atas stesen minyak di seluruh negeri Perlis. Selain itu, untuk makluman, KPDN juga akan sentiasa bekerjasama dengan agensi penguatkuasaan yang lain seperti PDRM, Jabatan Kastam Diraja Malaysia, Jabatan Imigresen Malaysia dan sebagainya, khususnya di sempadan negara bagi membantu pelaksanaan arahan ini dan orang ramai yang mempunyai maklumat berhubung dengan aktiviti ini, sekiranya masih berlaku aktiviti ini menyalurkan maklumat lengkap kepada pihak kementerian," kata beliau kepada media selepas Program Advokasi Larangan Penjualan Petrol RON 95 dan Diesel Kepada Kenderaan Nombor Pendaftaran Asing di sebuah stesen minyak yang terletak di Titi Tinggi, di sini. Turut hadir Ketua Setiausaha KPDN, Datuk Azman Mohd Yusof dan Pengarah KPDN Negeri Peris, Norazah Jaapar.


Kerajaan pusat sedia bincang dengan kerajaan Sarawak pengambil alihan pelabuhan Bintulu

PELABUHAN KLANG, 1 Februari - Kerajaan persekutuan bersedia untuk berbincang mengenai hasrat kerajaan Sarawak mahu mengambil alih semula Pelabuhan Bintulu bagi memacu pembangunan ekonomi negeri berkenaan.Menteri Pengangkutan, Anthony Loke berkata bagaimanapun beliau masih belum menerima laporan rasmi berhubung hasrat tersebut daripada kerajaan Sarawak.

"Kita terbuka untuk berbincang tetapi prosesnya akan mengambil banyak proses sebab Pelabuhan Bintulu ini adalah satu 'federal port'. Ini dikawal selia melalui Akta Parlimen."Kita ada Bintulu port authority, apabila diaktakan maka kawal selia, bidang kuasa terletak di bawah kerajaan persekutuan dan melalui kementerian pengangkutan," katanya dalam sidang media selepas merasmikan gudang Infinity Freight Village 5, di sini.Sementara itu, mengenai cadangan pembangunan Pulau Carey di Kuala Langat sebagai pelabuhan mega ketiga yang baharu, Anthony berkata laporan terperinci mengenainya akan diserahkan kepada Jemaah Menteri untuk penelitian."Kita ada potensi untuk membina satu lagi pelabuhan iaitu di Pulau Carey di mana pihak Lembaga Pelabuhan Kelang (LPK) sudah membuat kajian selama dua tahun sejak 2019 berhubung perkara itu."Laporan menunjukkan bahawa kebolehlaksanaan keadaan semula jadi, paras lautnya, ideologinya, ia amat sesuai dijadikan pelabuhan ketiga di Selangor. Hala tuju pembangunan pelabuhan ketiga ini akan kita umumkan selepas kita bawa berbincang di peringkat Kabinet untuk menentukan bagaimana hendak bangunkan pelabuhan ketiga ini," katanya.


Penambahan pusat pendidikan awal kanak-kanak sedang dibincang - KP JPNIN

(Ketua Pengarah Jabatan Perpaduan Negara dan Integrasi Nasional (JPNIN), Datuk Norison Ramliditemu bual media selepas merasmikan Hari Graduasi Tabika Perpaduan dan Taska Genius Perpaduan 2022 di Alor Setar, Kedah)

ALOR SETAR, 1 Februari - Perbincangan untuk menambah pusat pendidikan awal kanak-kanak sedang dilakukan bersama Kementerian Pendidikan Malaysia (KPM). Jelas Ketua Pengarah Jabatan Perpaduan Negara dan Integrasi Nasional (JPNIN), Datuk Norison Ramli, bagaimanapun penambahan jumlah Taman Bimbingan Kanak-Kanak (TABIKA) atau Taman Asuhan Kanak-Kanak (TASKA) perlu seiring dengan penambahan guru dan premis di sesebuah kawasan. Menurutnya, sehubungan itu JPNIN akan mengadakan mesyuarat bersama KPM pada minggu depan bagi memperhalusi perancangan tersebut. "Ia sebenarnya keadaan sekarang bila ada peningkatan kos sara hidup, dulu memang dia hantar ke sekolah-sekolah swasta, bila kos meningkat, itu yang dia minta supaya kerajaan menambahkan tabika di peringkat kerajaan, tapi kita menunggu daripada pihak Kementerian Pendidikan, kalau dapat kuota lebih untuk kita, Insya-Allah kita juga akan menambahkan juga, tapi dengan dengan syarat kita perlu ada premis, kita perlu ada guru tapi pelajar sentiasa ada Insya-Allah," kata beliau ketika ditemui media selepas merasmikan Hari Graduasi Tabika Perpaduan dan Taska Genius Perpaduan 2022 melibatkan daerah Kota Setar, Padang Terap dan Pokok Sena, di sini hari ini.

Norison juga tidak menafikan jumlah TABIKA atau TASKA masih tidak mencukupi berikutan mendapat permintaan tinggi daripada ibu bapa terutama selepas berlaku kenaikan kos sara hidup, namun pada masa sama perlu penambahan guru. Dalam pada itu, beliau memaklumkan JPNIN juga akan berbincang dengan KPM untuk menambah silibus bahasa asas iaitu Mandarin, Tamil, Iban, Kadazan, Siam dan bahasa isyarat di TABIKA Jabatan Kemajuan Masyarakat (KEMAS) dan pra sekolah bermula tahun ini. Sebelum itu JPNIN perkenalkan bahasa asas tersebut yang disediakan sejak tahun 2020 berkaitan penerapan Rukun Negara di 1,780 Tabika Perpaduan di seluruh negara manakala di Kedah melebihi 100 buah.


KDN rampas al-Quran tanpa kelulusan

(Setiausaha Bahagian Penguatkuasaan dan Kawalan KDN, Nik Yusaimi Yussof menunjukkan sebahagian daripada 1,907 naskhah al-Quran dan 2,060 bahan cetak yang dirampas menerusi serbuan Ops Mulia/ Foto BERNAMA)

BUTTERWORTH, 1 Februari - Kementerian Dalam Negeri (KDN) berjaya merampas 1,907 naskhah al-Quran dan 2,060 bahan cetak mengandungi sebahagian daripada ayat kitab suci yang tidak mendapat kelulusan dari kementerian itu.  Rampasan dibuat menerusi serbuan Ops Mulia di Pulau Pinang dan Selangor.  Setiausaha Bahagian Penguatkuasaan dan Kawalan KDN, Nik Yusaimi Yussof berkata, kesemua rampasan terbabit dianggarkan bernilai RM160,000 itu tidak mendapat kelulusan KDN menerusi Lembaga Pengawalan dan Perlesenan Pencerakan al-Quran (LPPPQ).  Menurutnya, serbuan di Pulau Pinang melibatkan sebuah rumah pangsa di Bukit Mertajam yang dijadikan sebagai stor menyimpan al-Quran terbabit.

Siasatan mendapati kesemua bahan cetak dari Indonesia itu untuk dipasarkan di negara ini dengan memfokuskan perniagaan dalam talian dan bergiat aktif sejak tahun lalu.  Seorang lelaki berusia 40-an yang merupakan penjaga stor terbabit turut diambil keterangan.  "Jadi kita khuatir yang tiada kelulusan ini, kebiasaannya yang kita jumpa ialah ada silap-silap ayat, ada silap dari segi ayat, tanda bacaan dan silap dari segi tajwid dan sebagainya, jadi ini jika diamalkan kita khuatir telah mengelirukan tujuan beribadah melalui pembaca al-Quran oleh umat Islam dalam negara," kata beliau pada sidang media di sini, hari ini. Kes disiasat mengikut Seksyen 8 (1) Akta Pencetakan Teks Al-Quran 1986 dan Seksyen 14 (1) akta sama.


Agensi pelancongan manipulasi tiket penerbangan ke tanah suci berdepan tindakan pembatalan lesen

KUCHING, 1 Februari - Agensi pelancongan yang didapati terlibat memanipulasi tiket penerbangan umrah akan dibatalkan lesen.Siasatan mengenainya dilakukan Kementerian Pelancongan, Seni dan Budaya (MOTAC) dengan diketuai Timbalan Menterinya, Khairul Firdaus Akbar Khan.Menterinya, Datuk Seri Tiong King Sing berkata timbalannya Khairul Firdaus Akbar Khan yang diarah menyiasat perkara itu sudah menyelesaikan siasatan semalam.Bagaimanapun beliau belum menerima laporan lengkap daripada hasil siasatan itu dan dijangka mendapatkannya esok.

"Semalam beliau (Khairul Firdaus) baru selesai menjalankan siasatan itu dan saya perlu menemuinya untuk mendapatkan butiran penuh hasil siasatan itu."Kalau esok ada peluang sebelum saya berangkat ke ASEAN Minister Forum di Indonesia, saya akan bertemu beliau," katanya ketika ditemui pemberita selepas mengadakan lawatan kerja ke Ibu Pejabat Polis Kontinjen (IPK) Sarawak, di sini.Media tempatan melaporkan terdapat beberapa syarikat umrah memborong tiket penerbangan ke tanah suci dan menjualnya kembali pada harga tinggi.


Kerajaan mahu usahakan tanah terbiar untuk pertanian moden - Ahmad Maslan

SEREMBAN, 1 Februari - Kerajaan Persekutuan menerusi syarikat-syarikat berkaitan kerajaan (GLC) di bawah Kementerian Kewangan (MoF) sedang mencari tanah terbiar di negeri-negeri untuk disewa atau dipajak bagi mewujudkan projek pertanian moden.Timbalan Menteri Kewangan, Datuk Seri Ahmad Maslan berkata terdapat keperluan mengenai perkara tersebut terutamanya dalam usaha untuk memastikan sekuriti makanan negara terjamin.

"Ini antara maklum balas dalam sesi Dialog Belanjawan 2023 bersama kerajaan negeri. Kerajaan pusat kini mencari tanah kosong dan terbiar...GLC di bawah kementerian yang mempunyai kewangan mencukupi dapat membangunkan tanah tersebut,” katanya kepada pemberita selepas Majlis Dialog Belanjawan 2023, di sini.Majlis tersebut turut dihadiri Menteri Besar Negeri Sembilan, Datuk Seri Aminuddin Harun serta penjawat awam, pekerja swasta, teknorat, badan bukan kerajaan dan ahli akademik bagi memastikan penyediaan Belanjawan 2023 yang akan dibentangkan pada 24 Februari ini lebih menyeluruh.Tambah Ahmad, Belanjawan 2023 tertumpu kepada usaha untuk menangani isu kos sara hidup dan pekerjaan rakyat, memperkukuh ekonomi negara, melaksanakan reformasi institusi, pengurusan bencana dan merapatkan jurang pembangunan antara wilayah.


Jaminan sekuriti makanan di Negeri Sembilan antara usul dikemuka pada Majlis Dialog Belanjawan 2023

SEREMBAN, 1 Februari - Jaminan sekuriti makanan di Negeri Sembilan antara usul yang dikemukakan oleh kerajaan negeri dalam Majlis Dialog Belanjawan 2023 bersama Kementerian Kewangan peringkat Negeri Sembilan, di sini, pagi tadi. Usul berkenaan mendapat cadangan balas daripada Timbalan Menteri Kewangan, Datuk Seri Ahmad Maslan dengan komitmen kerajaan pusat untuk membangunkan tanah terbiar sebagai kawasan pertanian.  "Kita menjawab balas bahawa kerajaan pusat ingin mencari tanah kosong terbiar yang GLC di bawah Kementerian Kewangan boleh menyewa atau memajak tanah itu bagi mewujudkan pertanian moden bagi menghadapi dan memastikan sekuriti makanan terjamin," jelas beliau. Pada sesi berkenaan lebih 20 cadangan dibentangkan oleh pengkhususan kumpulan fokus di Negeri Sembilan antaranya adalah pembayaran premium tanah daripada kerajaan persekutuan kepada kerajaan negeri, peruntukan penyelenggaraan bangunan, empangan dan jalan persekutuan.

(Timbalan Menteri Kewangan, Datuk Seri Ahmad Maslan ditemu bual media selepas Majlis Dialog  Belanjawan 2023 bersama Kementerian Kewangan peringkat Negeri Sembilan di Seremban)

Turut dicadangkan pembangunan generasi kedua Felda, kenaikan kos tarif elektrik kepada industri dan isu berkaitan infrustruktur, teknologi serta pelaburan berkualiti tinggi.  Majlis dialog bertemakan “Membangun Malaysia Madani” itu merupakan platform maklum balas kerajaan negeri yang akan dibawa kepada Mesyuarat Kewangan Negara yang akan dipengerusikan oleh Menteri Kewangan sebelum pembentangan bajet yang dijadualkan pada 24 Februari ini.  Negeri Sembilan merupakan lokasi kedua selepas ia diadakan di Selangor dan akan turut dilaksanakan di Pulau Pinang, Johor serta Perak.


PBT di Melaka komited selesaikan segala isu berkaitan rakyat

(Datuk Bandar Majlis Bandaraya Melaka Bersejarah (MBMB), Datuk Shadan Othman)

AYER KEROH, 1 Februari - Pihak Berkuasa Tempatan (PBT) di Melaka komited untuk menyelesaikan segala isu berkaitan rakyat termasuk menyelesaikan aduan yang diterima, membela nasib penjaja dan penjagaan kebersihan dan pengindahan di kawasan masing-masing.  Ia selaras dengan saranan Ketua Menteri Melaka, Datuk Seri Sulaiman Md Ali sebagai persediaan menghadapi Tahun Melawat Melaka 2024.  Datuk Bandar Majlis Bandaraya Melaka Bersejarah (MBMB), Datuk Shadan Othman berkata beliau akan memperincikan dan mengenal pasti perkara terbabit sebelum tindakan diambil.  "Insya-Allah kami akan cuba laksanakan seperti mana hasrat Yang Amat Berhormat Ketua Menteri, kalau kita lihat tadi antara isu yang dibangkitkan Ketua Menteri adalah masalah penjaja, masalah kebersihan bandar dan juga aduan-aduan masyarakat yang harus kita bagi tumpuan dan juga kebersihan ini adalah untuk kita sama-sama menyambut Tahun Melawat Melaka Tahun 2024, Insya-Allah kita akan laksanakan nanti," kata beliau ketika ditemui selepas Majlis Angkat Sumpah Datuk Bandar, Yang Dipertua dan Ahli-ahli Majlis PBT Negeri Melaka di hadapan Ketua Menteri dan Barisan Exco Negeri Melaka di Seri Negeri, di sini.

Dalam pada itu, aspek menaik taraf dan penambahbaikan produk pelancongan di bawah kawasan Majlis Perbandaran Hang Tuah Jaya (MPHTJ) menjadi fokus Yang Dipertuanya, Datin Sapiah Haron. "Seperti yang kita maklum tahun 2024 adalah Tahun Melawat Melaka dan saya akan pastikan bahawa kawasan-kawasan MPHTJ berada dalam keadaan yang bersih ceria, landskap cantik macam Ketua Menteri maklum pada saya tadi, perlu buat landskap yang cantik semula, selepas itu dengan zoo yang ada, saya tadi sebelum angkat sumpah saya ada melawat zoo tadi sekejap, ada kerja-kerja sedang dibuat di dalam zoo, jadi salah satu fokus kita adalah untuk tarikan pelancong adalah zoo dan taman burung kita, taman burung ada perancangan terbaharu," ujar Sapiah. Terdahulu, pada majlis yang sama, Sulaiman mengarahkan Datuk Bandar dan Yang Dipertua PBT memainkan peranan dan tanggungjawab dalam mempertingkatkan sistem pentadbiran di peringkat kerajaan tempatan yang lebih komprehensif bagi memacu pembangunan negeri Melaka yang lebih mampan.  Katanya, mereka juga perlu melengkapkan diri dengan ilmu dan kefahaman terhadap fungsi, peranan dan tugas yang disandang selain peka terhadap hal ehwal kerajaan tempatan, prihatin terhadap permasalahan masyarakat setempat serta mengambil tahu isu-isu tempatan, nasional mahu pun di peringkat global.


Sarawak mulakan pengeluaran gas metanol Januari 2024

BINTULU, 1 Februari - Sarawak bakal memulakan pengeluaran gas metanol pada Januari tahun hadapan.Ini susulan kilang pertamanya yang terletak di Hab Petrokimia Bintulu di Kidurong, di sini akan memulakan operasinya.Premier Sarawak, Datuk Patinggi Tan Sri Abang Johari Tun Openg berkata pembangunan loji itu yang melibatkan kos dianggarkan RM8 bilion mencapai peringkat akhir dengan percubaan operasi ditetapkan pada April tahun ini.

“Kalau ia berjalan seperti yang telah kita rancangkan, Sarawak akan memulakan pengeluaran metanol pada Januari 2024. Ini bermakna, kita menepati jadual dalam mengeluarkan metanol kita sendiri untuk pasaran terbuka,” katanya kepada pemberita selepas melawat tapak projek loji itu di sini, semalam.Tambah Abang Johari, pengeluaran gas metanol tersebut juga bagi tujuan dieksport ke pasaran terbuka. Bintulu bakal menjadi hab petrokimia dan akan dibangunkan secara peringkat untuk merancakkan industri hiliran petrokimia.


Pembentukan Kerajaan Perpaduan, YDP Agong ucap tahniah kepada PM

KUALA LUMPUR, 1 Febuari - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah merakamkan ucapan tahniah kepada Perdana Menteri,Datuk Seri Anwar Ibrahim atas pembentukan kerajaan perpaduan pasca Pilihan Raya Umum ke-15 yang lalu.Baginda turut bertitah, kerajaan perpaduan harus melipat ganda usaha dalam memelihara kesejahteraan rakyat.Baginda juga menghargai usaha proaktif dan inisiatif Jabatan Wilayah Persekutuan untuk meningkatkan taraf hidup yang memberi manfaat kepada segenap lapisan masyarakat.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah)

Antara inisiatif tersebut adalah pemberian bantuan kebajikan rakyat miskin dan terjejas pendapatan,pembasmian miskin tegar bandar dan penyediaan kediaman yang selesa kepada yang berpendapatan rendah."Beta juga amat syukur dengan komitmen kerajaan beta dalam menjaga kemaslahatan rayat beta,kuhusuh dalam menagani isu semasa yang tidak lansung merangsang ekonomi sosio dan ekonomi rakyat beta."Pelbagai pembaharuan turut dilaksana dengan berpegang kepada prinsip menjaga kebajikan rakyat, mengeratkan perpaduan, meringankan dan menaikan taraf hidup rakyat di Wilayah Persekutuan."Beta turut berharap bantuan kepada golongan miskin dan bependapatan rendah di Wilayah Persektuan dapat diberikan tumpuan khsus oleh kerajaan beta," titahnya.Pada masa sama, baginda turut berharap fenomena banjir kilat yang sering melanda Wilayah Persekutuan Kuala Lumpur, Putrajaya dan Labuan harus ditangani segera.Jesteru, pembangunan harus seiring dengan inisiatif dengan pemuliharaan alam sekitar dan pembangunan di kawasan tadahan hujan serta bukit tinggi perlu dikawal selia.Titah itu disampaikan sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2023 di Istana Negara.Ini merupakan istiadat yang terakhir baginda sebagai Yang di-Pertuan Agong sejak bersemayam pada 31 Januari 2019.


Pentadbiran tiga wilayah persekutuan akan lebih telus, bersih, prihatin - PM

KUALA LUMPUR, 1 Febuari - Selari dengan Malaysia Madani, pengurusan dan tatakelola pentadbiran di tiga Wilayah Persekutuan akan menjadi lebih telus, bersih dan prihatin.Perdana Menteri, Datuk Seri Anwar Ibrahim berkata jentera Wilayah Persekutan bertekad untuk menjadi contoh tadbir urus yang bersih dari rasuah dari peringkat pengurusan sehingga penguatkuasaan.

(Perdana Menteri, Datuk Seri Anwar Ibrahim)

"Hanya berteraskan dengan nilai, dan etika, atau akhlak aspek kemampanan, kesejahteraan, daya cipta, hormat, keyakinan serta ihsan dan rahmah dapat dibudayakan," katanya ketika berucap di Istiadat Menghadap Pengurniaan Darjah Kebesaran, Bintang dan Pingat Wilayah Persekutuan sempena Hari Wilayah di Istana Negara.Tambah Datuk Seri Anwar, selain inisiatif diambil oleh pelbagai kementerian untuk tangani kos sara hidup, Jabatan Wilayah Persekutuan turut menambah bantuan lain kepada golongan miskin terjejas.Antaranya, Mikro @ Wilayah iaitu pasar bergerak ke kawasan kos rendah, My Medik @ Wilayah, pemeriksaan rawatan kesihatan kepada B40 dan M40, serta 16 projek perumahan rakyat dan awam.


KPWKM bakal laksana sistem berpusat - Nancy

SARAWAK, 1 Febuari - Kementerian Pembangunan Wanita, Keluarga dan Masyarakat (KPWKM) bercadang untuk melaksanakan sistem secara berpusat bagi mengesan isu khas kanak-kanak. Sistem tersebut akan dapat mengesan kes kanak-kanak yang terabai dan didera selain memudahkan pemberian bantuan kepada mereka.

(Menteri Pembangunan Wanita, Keluarga dan Masyarakat, Datuk Seri Nancy Shukri ketika memberikan sumbangan kepada Majlis Penyerahan Pencen Penakat Pertubuhan Keselamatan Sosial (PERKESO) kepada waris seorang pencarum, Allahyarham Nuratirah Jaafar di Kampung Bintawa Hilir, di sini, semalam)

Menterinya, Datuk Seri Nancy Shukri memaklumkan memberitahu, ketika ini Jabatan Kebajikan Masyarakat (JKM) tidak mempunyai sistem secara berpusat dan menyebabkan kerja-kerja mengesan sukar dilaksanakan.  Walaupun tidak mendedahkan lebih lanjut berkaitan sistem berkenaan, beliau berkata ia adalah antara fokus kementerian yang akan dibentangkan kelak.Sebuah jabatan khas juga bakal diwujudkan bagi menangani kesejahteraan termasuk isu penderaan dan pengabaian.  Beliau bercakap demikian di Bintawa Hilir, Kuching.


Guna konsep Malaysia Madani, hasilkan graduan berkemahiran dan bersahsiah tinggi

KUALA LUMPUR, 1 Februari- Menggunakan konsep Malaysia Madani bagi menghasilkan graduan yang berkemahiran dan bersahsiah tinggi. Menurut Pengarah Pusat Kebolehpasaran Graduan dan Kerjaya (PKGK), Universiti Malaya, Dr. Iskandar Abdullah, ke arah itu pihaknya melaksanakan inisiatif termasuk kerjasama dengan pihak industri dalam penempatan pelajar mengisi kekosongan jawatan, ceramah kerjaya dan peningkatan kemahiran."Maknanya sebelum tamat tahun akhir, kita dah cuba selamatkan mereka dengan industri tersebut. Program yang mereka ambil dengan pekerjaan yang ditawarkan adalah berdasarkan bidang sama."Jika mereka tidak berminat bekerja dalam bidang yang mereka ambil kita juga boleh bantu mereka menjadi sebagai usahawan," katanya.

Beliau ditemui selepas menjadi tetamu program terbitan RTM di Wisma Berita, Angkasapuri. Dr. Iskandar turut mencadangkan agar program bina kerjaya dilakukan secara terancang di institut pengajian tinggi, agar ketidakseimbangan tenaga kerja tidak berlaku.


Perkasa pasukan Pengakap, tingkatkan kemahiran kepimpinan

PERLIS, 1 Febuari - Usaha berterusan perlu digerakkan untuk terus memperkasa kemahiran kepimpinan kepada para pemimpin Pengakap khususnya dikalangan generasi muda yang masih bersekolah.  Mereka yang terdiri daripada guru-guru Pengakap ini perlu diberi pendedahan dan latihan kepimpinan untuk meningkatkan lagi kompetensi dan mestilah selari dengan perkembangan pendidikan kini.

(Raja Muda Perlis, Tuanku Syed Faizuddin Putra Jamalullail)

Raja Muda Perlis, Tuanku Syed Faizuddin Putra Jamalullail merangkap Presiden DiRaja Persekutuan Pengakap Malaysia Negeri Perlis bertitah, bagi mencapai sasaran berkenaan, Jabatan Pendidikan Negeri diseru untuk terus memberi sokongan sepenuhnya dalam usaha meningkatkan ilmu kemahiran kepimpinan untuk guru-guru Pengakap.  "Kejayaan dalam sesebuah organisasi memerlukan komitmen dan kerjasama daripada semua pihak dan berharap agar bersama-sama membantu memajukan pergerakan Pengakap di Perlis," baginda bertitah ketika menyempurnakan Majlis Penganugerahan Bintang dan Pingat Persekutuan Pengakap Malaysia Negeri Perlis yang diadakan di Dewan Serbaguna, Jabatan Perhutanan Negeri Perlis di Bukit Ayer, Sungai Batu Pahat.  Tuanku Syed Faizuddin Putra menganugerahkan Bintang-bintang dan Pingat-pingat Pengakap Perlis kepada 143 orang penerima termasuk lima orang dari negara jiran iaitu Thailand kerana jasa dan khidmat bakti mereka kepada Persekutuan Pengakap Malaysia Negeri Perlis dan Pergerakan Pengakap.  Hadir mengiringi baginda ialah Timbalan Ketua Pesuruhjaya Pengakap Negara, Nasarudin Shamsudin dan Ketua Pesuruhjaya l Persekutuan Pengakap Malaysia Negeri Perlis, Dr. Azmi Abdullah.


Penguatkuasaan Akta A1646 bakal menyaksikan peningkatan penalti kesalahan jenayah hidupan liar

PUTRAJAYA, 1 Februari - Penguatkuasaan Akta A1646 bakal menyaksikan peningkatan penalti bagi kesalahan jenayah hidupan liar yang melibatkan beberapa kesalahan menyimpan, memburu dan menyeludup hidupan liar. Jabatan Perlindungan Hidupan Liar Dan Taman Negara (PERHILITAN) Semenanjung Malaysia di bawah Kementerian Sumber Asli, Alam Sekitar dan Perubahan Iklim (NRECC) dalam kenyataan hari ini, akan menguatkuasakan 44 seksyen di bawah Akta Pemuliharaan Hidupan Liar (Pindaan) 2022 [Akta A1646] bermula 1 Februari 2023.

(Foto FB Jabatan PERHILITAN Semenanjung Malaysia)

Peningkatan penalti bagi kesalahan menyeludup hidupan liar adalah perlu kerana ia merupakan jenayah yang serius yang menyebabkan hidupan liar iaitu sumber khazanah Negara yang tidak ternilai akan terancam akibat aktiviti haram ini. Jenayah ini juga dikategorikan sebagai jenayah terancang yang berskala besar merentasi sempadan negara (transnational organised crime) dan ia merupakan jenayah yang serius dan perlu dihentikan.Melalui peningkatan kadar penalti di bawah pindaan ini, ia akan memberi satu mesej yang jelas kepada penyeluduppenyeludup bahawa mereka perlu sedar dan berhenti menjalankan aktiviti-aktivitinya. Peningkatan penaliti dan tempoh pemenjaraan ini adalah bersifat mencegah (deterrent) bertujuan untuk memastikan hidupan liar terus kekal bagi generasi akan datang.Kesalahan di bawah seksyen 71 iaitu “Mengimport, mengeksport, atau mengeksport semula hidupan liar yang dilindungi sepenuhnya tanpa permit khas” (penyeludupan) menyaksikan jika seseorang itu disabitkan dengan kesalahan, boleh didenda sehingga satu juta ringgit dan dipenjarakan selama tempoh tidak melebihi lima belas tahun.Seiring dengan penguatkuasaan pindaan Akta 716 ini, Jabatan PERHILITAN bertekad meneruskan operasi penguatkuasaan secara bersepadu iaitu Biodiversity Protection and Patrolling Programme – BP 3 di seluruh Semenanjung Malaysia. Melalui program BP3 ini, program Operasi Bersepadu Khazanah (OBK) bersama-sama agensi penguatkuasaan kerajaan yang lain melibatkan Polis Diraja Malaysia (PDRM), Jabatan Kastam Diraja Malaysia (JKDM), Jabatan Perhutanan Semenanjung Malaysia (JPSM), Perbadanan Taman Negeri Perak (PTNP) dan Perbadanan Taman Negara Johor (PTNJ) akan dilaksanakan.Program ini juga melibatkan NGO seperti Malaysian Conservation Alliance for Tiger (MYCAT) yang terdiri daripada TRAFFIC Southeast Asia, Wildlife Conservation Society - Malaysia Programme (WCS), WWF, MNS, Pelindung dan RIMBA.Program BP3 juga telah diperkukuhkan melalui pelantikan Veteran Angkatan Tentera Malaysia (VAT), Orang Asli (OA) dan Orang Awam sebagai Renjer Hidupan Liar untuk membantu melaksanakan tugas-tugas operasi kawalan sempadan, rondaan dan penguatkuasaan di dalam kawasan perlindungan serta Hutan Simpan Kekal di seluruh Semenanjung Malaysia dalam menangani isu pencerobohan dan pemburuan haram.Pihak Jabatan PERHILITAN berharap agar Wildlife Crime Bureau (WCB) yang telah ditubuhkan pada tahun 2022 di bawah PDRM dapat membantu aktiviti penguatkuasaan Akta A1646 ini.Disamping itu, pengukuhan Wildlife Crime Unit di bawah Jabatan PERHILITAN juga akan dapat membantu mengukuhkan aktiviti penguatkuasaan akta ini bagi konservasi hidupan liar.Sehubungan itu, Jabatan PERHILITAN turut menyeru orang ramai untuk mengambil maklum mengenai Akta Pemuliharaan Hidupan Liar (Pindaan) 2022 [Akta A1646] yang berkuat kuasa pada 1 Februari 2023 dan bekerjasama menyalurkan maklumat sebarang aktiviti jenayah hidupan liar kepada Jabatan PERHILITAN.Sebarang aduan dan maklumat berkenaan gangguan hidupan liar boleh disalurkan kepada Jabatan PERHILITAN melalui talian hotline PERHILITAN 1-800-88-5151 atau e-aduan di laman web www.wildlife.gov.my.


Festival Muzikal Air Wilayah Persekutuan Kuala Lumpur bermula malam ini

KUALA LUMPUR, 1 Februari - 1 Febuari merupakan Hari Wilayah Persekutuan, sempena dengan Sambutan Hari Wilayah Persekutuan 2023, Jabatan Wilayah Persekutuan dengan kerjasama Dewan Bandaraya Kuala Lumpur (DBKL) mempersembahkan Formasi Muzikal Air Wilayah Persekutuan bermula malam ini, sepanjang bulan Februari 2023.Festival muzikal air wilayah ini berada di empat kawasan yang berbeza dan diberi nama iaitu Kolam Biru River of Life berdekatan Masjid Jamek, KLCC Lake Symphony Fountain, di air pancut KLCC, Crystal Fountain Pavilion di Pavilion dan The Gardens KL Fountain di The Gardens.

(KLCC Lake Symphony Fountain di KLCC)(Crystal Fountain Pavilion di Pavilion)(The Gardens KL Fountain di The Gardens)

Masa setiap persembahan muzikal air di lokasi tersebut adalah berbeza, di Kolam Biru River of Life muzikal air bermula pada pukul 8 malam dan berakhir pada 11 malam.KLCC Lake Symphony Foutain pula bermula dari pukul 8 malam sehingga 10 malam sahaja.Crystal Fountain Pavilion, muzikal air akan bermula seawal 7.30 malam sehingga 10 malam.Manakala The Gardens KL Fountain, muzikal air hanya akan diadakan pada pukul 7,8 dan 9 malam sahaja.Setiap lokasi yang dipilih untuk Festival Muzikal Air ini mempunyai waktu yang tersendiri.Orang ramai dijemput datang ke lokasi yang tertera di poster pada waktu yang ditetapkan dan menikmati seni formasi muzikal air sempena Sambutan Hari Wilayah Persekutuan sepanjang bulan febuari ini.


Program pembangunan luar bandar harus relevan - Zahid Hamidi

KUALA LUMPUR, 1 Februari- Kerajaan perlu meneliti keberkesanan semua program pembangunan luar bandar yang dilaksanakan bagi memastikan ia relevan dan menepati keperluan kumpulan sasar. Timbalan Perdana Menteri yang juga Menteri Kemajuan Desa dan Wilayah, Datuk Seri Dr Ahmad Zahid Hamidi berkata ini kerana populasi penduduk di kawasan luar bandar kini telah berubah daripada 70 peratus pada sekitar 1960-an kepada 30 peratus ketika ini. "Koordinasi dalam pelbagai kementerian yang melaksanakan program Pendidikan Teknikal dan Latihan Vokasional (TVET) penting bagi mengelak pertindihan serta memastikan keberkesanan kos," katanya kepada pemberita dalam program Ruang Bicara terbitan Bernama TV.Ahmad Zahid yang juga Pengerusi Jawatankuasa Penyelarasan TVET menjelaskan, kini terdapat 11 kementerian yang melaksanakan program TVET dengan matlamat sama sehingga berlaku pertindihan program yang ditawarkan.


MA63: Beberapa tuntutan masih dalam rundingan

BANGI, 1 Januari- Beberapa tuntutan Sarawak dan Sabah di bawah Perjanjian Malaysia 1963 masih lagi dalam proses rundingan bersama Kerajaan Persekutuan.Timbalan Perdana Menteri, Datuk Seri Fadillah Yusof berkata, ia melibatkan implikasi perundangan dan kewangan."Terdapat perkara yang telah diselesaikan. Mana yang dibawah Kerajaan Persekutuan diserahkan semula kepada Sabah dan Sarawak, kemudian melibatkan kewangan dan perundangan, sebahagiannya telah selesai," katanya ketika ditemui pemberita di sini. Bagaimanapun, Fadillah tidak memperincikan butiran tuntutan berkenaan.

(Bagaimanapun, Fadillah tidak memperincikan butiran tuntutan berkenaan)


Isu keganasan rumah tangga akan ditangani secara bersepadu

PUTRAJAYA, 1 Februari- Kementerian Pembangunan Wanita, Keluarga dan Masyarakat sedang meneliti keperluan melaksana program advokasi disertai golongan lelaki bagi menangani isu keganasan rumah tangga.Ia bertujuan meningkatkan lagi kesedaran berhubung tanggungjawab mereka menjaga isteri dan anak-anak dengan baik.Timbalan Menterinya, Aiman Athirah Sabu berkata, isu keganasan rumah tangga perlu ditangani secara bersepadu."Kadangkala keganasan rumah tangga itu dilakukan oleh orang-orang yang kita tidak sangka. Biasanya program kesedaran dibuat untuk golongan wanita. Program pemerkasaan untuk golongan lelaki memahami tanggungjawab itu kita kurang," katanya ketika ditemui pemberita di sini.Terdahulu, beliau menyampaikan sumbangan Tabung Kasih kepada waris mangsa keganasan rumah tangga, Jahidah Nordin.Penjawat awam berusia 43 tahun itu dikejarkan ke hospital di Johor Bahru selepas dipercayai dicederakan suaminya pada 4 Mei 2021.Jahidah kini di bawah jagaan adiknya di Sendayan selepas terlantar kaku dalam keadaan koma sejak lebih setahun lalu.


298 murid orang asli Pos Brooke terima BAP

GUA MUSANG, 1 Februari- Ibu bapa dan penjaga dalam kalangan murid orang asli suku kaum Temiar di Pos Brooke di sini bersyukur dan menghargai sumbangan diberi kerajaan menerusi agihan Bantuan Awal Persekolahan (BAP). Bantuan tunai RM150 itu dapat meringankan beban belanja persekolahan anak-anak terutama bagi mereka yang hilang punca pendapatan kerana haiwan liar di perkampungan mereka.Menurut suri rumah, Zaiton Anjang, bantuan itu dapat membantu persekolahan anak-anaknya."Bantuan ini meringankan kesusahan dialami keluarga kami terutama dalam pendidikan anak-anak. Duit berkenaan dapat digunakan untuk membiayai peralatan dan pakaian seragam sekolah menjelang sesi baru persekolahan tidak lama lagi," katanya ketika ditemui pemberita di sini.Seorang lagi suri rumah, Nur Mawar Alieena Pandak berkata beliau gembira kerana anak-anaknya mendapat bantuan tersebut."Dengan bantuan tunai itu saya dapat membeli barang-barang sekolah baharu untuk anak-anak. Terima kasih kerajaan," katanya.Sementara itu, Guru Besar Sekolah Kebangsaan Pos Brooke, Wan Md Azrul Hisham Wan Mohd Ramli berkata sebanyak RM44,700 diperuntukkan kerajaan kepada 298 murid orang asli di Pos Brooke.  "Pihak sekolah mengharapkan agar peruntukan yang diterima setiap pelajar itu dapat digunakan sebaik mungkin untuk manfaat pelajar itu sendiri," katanya.


Banjir Johor, Batu Pahat paling terjejas

JOHOR, 1 Februari- Seramai 1,381 penduduk terjejas banjir daripada 379 keluarga ditempatkan di 17 pusat pemindahan sementara (PPS) setakat 12.00 tengah malam ini.Menerusi kenyataan Jawatankuasa Pengurusan Bencana Daerah, PPS tersebut beroperasi di Batu Pahat, Kota Tinggi, Segamat dan Mersing.  "Batu Pahat kekal mencatatkan jumlah penduduk terjejas tertinggi iaitu 921 orang, diikuti Kota Tinggi, 223, Mersing 147 dan Segamat 90," katanya. PPS Sekolah Kebangsaan Seri Medan di Batu Pahat menempatkan jumlah penduduk terjejas tertinggi iaitu 267 orang daripada 79 keluarga.  Selain itu, Jalan Tanah Abang, Mersing dan Jalan Sungai Tiram - Ulu Tebrau, masih ditutup kepada semua kenderaan.


44 peruntukan hak trafik udara dikeluarkan MAVCOM

KUALA LUMPUR, 31 Januari- Suruhanjaya Penerbangan Malaysia (MAVCOM) mengeluarkan 44 peruntukan Hak Trafik Udara (ATR) pada suku ke-4 2022 bagi tempoh Oktober hingga Disember tahun lalu itu, membabitkan 28 laluan antarabangsa dan 16 laluan domestik.Pengerusi Eksekutif MAVCOM Datuk Seri Saripuddin Kasim berkata, kelulusan itu tertinggi berbanding suku sama sepanjang empat tahun lalu.Penyambungan perjalanan udara sejak pembukaan semula sempadan serantau dan antarabangsa meningkatkan kadar permohonan ATR, didorong pembukaan laluan-laluan udara domestik baharu. Syarikat penerbangan baharu MYAirline meraih kelulusan ATR tertinggi, diikuti AirAsia, AirAsia X, dan Batik Air Malaysia.Permohonan ATR, meningkat 31 tahun lalu, berbanding 2021, dan peningkatan 29% berbanding tahun 2020. Bagi menyokong pemulihan industri, MAVCOM memberi kelulusan untuk destinasi-destinasi baharu di seluruh Asia Pasifik seperti Australia dan Bangladesh.Sementara, permohonan ATR untuk sektor kargo udara mengalami pengurangan 80% pada suku keempat berikutan permintaan yang berkurangan.Secara keseluruhannya MAVCOM yakin, industri penerbangan negara akan kekal stabil menuju pemulihan menjelang tahun 2024 seperti diramalkan Persatuan Pengangkutan Udara Antarabangsa (IATA).


23 syarikat tempatan terima lesen untuk musim haji 2023

KUALA LUMPUR, 31 Januari- 23 syarikat pelancongan tempatan termasuk anak syarikat Lembaga Tabung Haji (TH), TH Travel & Services Sdn Bhd menerima Lesen Pengelola Jemaah Haji (PJH) untuk musim haji tahun ini.Pengarah Eksekutif TH Datuk Seri Syed Saleh Syed Abdul Rahman berkata, penyerahan lesen bagi memastikan syarikat terlibat mempunyai kapasiti, kepakaran dan pengalaman dalam memberikan perkhidmatan terbaik untuk jemaah haji negara.Jelasnya syarikat pelancongan berdaftar boleh memohon untuk menjadi PJH berlesen dan dipilih secara tahunan, setelah memenuhi syarat-syarat ditetapkan.TH turut menasihatkan semua bakal jemaah haji memilih pakej disediakan syarikat yang mempunyai lesen PJH sahaja.Bakal haji perlu mendaftar dengan syarikat pilihan mereka, selepas menerima surat tawaran menunaikan haji.Mana-mana individu atau agensi pelancongan yang mengiklankan, menawarkan atau mengelola perkhidmatan pakej haji tanpa mendapat kelulusan daripada TH boleh dikenakan tindakan undang-undang di bawah Seksyen 27, Akta Tabung Haji 1995.


Eksport minyak sawit dijangka meningkat 3.7%

BANGI, 31 Januari- Eksport minyak sawit negara dijangka meningkat 3.7% kepada 16.30 juta tan pada tahun ini berbanding 15.72 juta tan berbanding pada 2022.Timbalan Perdana Menteri Datuk Seri Fadillah Yusof memaklumkan, ia berikutan permintaan terhadap komoditi berkenaan yang berterusan dari negara pengimport seperti Emiriyah Arab Bersatu; Arab Saudi; Jepun; Bangladesh; dan Mesir."Peningkatan kawasan tanaman sawit matang terutama di semenanjung dan Sarawak serta keadaan cuaca yang baik merupakan faktor yang mendorong kepada peningkatan pengeluaran minyak sawit mentah (MSM) pada tahun 2023."Bagi terus mendorong perkembangan positif ini pihak kmenterian juga akan memastikan proses kemasukan pekerja asing berjalan lancar dalam usaha menangani masalah kekurangan tenaga kerja di sektor perladangan," katanya dalam Majlis Anugerah Kecemerlangan Lembaga Minyak Sawit Malaysia MPOB Tahun 2022 di Bangi.Datuk Seri Fadillah turut menyarankan MPOB lebih giat dalam menghasilkan baka sawit hibrid yang dapat menghasilkan minyak yang lebih banyak dengan menggunakan tanah yang lebih terhad.Selain itu, Malaysia juga akan terus menjalinkan kerjasama dengan Indonesia bagi menangkis tohmahan terhadap minyak sawit oleh Kesatuan Eropah (EU) selain membincangkan undang-undang yang melarang penjualan minyak sawit dan komoditi lain yang dikaitkan dengan penebangan hutan."Majlis Negara-negara Pengeluar Minyak Sawit (CPOPC) akan merangka strategi untuk mmeberi tekanan kepada EU supaya Malaysia dan Indonesia tidak dibuli sewenang wenangnya"Saya amat bersetuju bahawa negara pengeluar minyak sawit perlu bersepakat dalam menangani isu global supaya bantahan terhadap diskriminasi minyak sawit dapat dibuat secara bersepadu, efektif dan mantap. Perkara ini tidak mudah dilakukan dan tidak semudah diucapkan," katanya.


Pakej Perpaduan Internet talian tetap bakal diperkenal

PUTRAJAYA, 31 Januari- Pakej Perpaduan Internet talian tetap khusus untuk golongan B40 akan diperkenalkan, kata Menteri Komunikasi dan Digital Fahmi Fadzil.Rundingan melibatkan lima syarikat penyedia perkhidmatan telekomunikasi berhubung pakej berkenaan akan dilakukan."Kita nak bantu lengkapkan tiga peratus akses internet yang belum lagi diselesaikan, serta bakinya dikesan mempunyai pothole," jelasnya ketika berucap pada Majlis Perhimpunan Bulanan Kementerian Komunikasi dan Digital (KKD) di Putrajaya.Sebelum ini, Pelan Data Perpaduan Prabayar Internet Mudah Alih pada harga dua kali ganda lebih murah telah diperkenalkan.Bagaimanapun Fahmi berkata beliau dan timbalannya Teo Nie Ching akan memastikan isu Internet dalam negara diselesaikan secepat mungkin.


Fahmi Fadzil dilantik jurucakap Kerajaan Perpaduan

PUTRAJAYA, 31 Januari- Menteri Komunikasi dan Digital, Fahmi Fadzil dilantik sebagai jurucakap kepada Kerajaan Perpaduan.Perkara itu telah dimuktamadkan dalam mesyuarat kabinet dua minggu lalu oleh Perdana Menteri Datuk Seri Anwar Ibrahim.Jelas Fahmi, Kementerian Komunikasi dan Digital (KKD) bertindak sebagai wakil atau jurucakap bagi kerajaan terutama ketika berdepan dengan pihak media selain menyediakan maklumat terperinci berkaitan aktiviti Kerajaan Perpaduan.Menurutnya sidang media selepas mesyuarat Kabinet setiap Rabu akan dikendalikan beliau sekiranya perdana menteri tidak dapat hadir."Sebenarnya banyak maklumat yang disampaikan berkenaan penegasan kepada pencapaian dan kejayaan yang dilakukan."Jadi insya-Allah bermula minggu hadaoan ia akan disiarkan dalam slot berita tertentu dan maklumat terperinci akan disalurkan kepada pihak media," katanya kepada media selepas majlis perhimpunan bulanan KKD di sini hari ini.Sebagai jurucakap kerajaan, pihak media juga boleh merujuk kepadanya untuk mendapatkan kepastian terhadap isu-isu yang perlu mendapatkan pengesahan.


PM akan beri penjelasan berhubung lantikan Nurul Izzah

BUKIT JALIL, 31 Januari- Perdana Menteri Datuk Seri Anwar Ibrahim menegaskan pelantikan Nurul Izzah sebagai Penasihat Kanan Ekonomi dan Kewangan adalah tanpa ganjaran, dan hanya untuk membantunya dalam kerajaan Perpaduan.Selain itu, beliau mahu Nurul Izzah memainkan peranan membantu kerajaan, antara lain dalam memastikan ketelusan pentadbiran serta urusan perolehan tender kerajaan, berlaku secara teratur dan mengikut prosedur."Nepotisme itu kalau kita letakkan jawatan untuk menyalahguna kuasa untuk memperkayakan diri, menambah kontrak dan mahu mendapat upah yang tinggi, namun ia tidak berlaku," katanya kepada pemberita selepas Majlis Anugerah Sukan Negara 2021 di sini hari ini.Bagaimanapun, Anwar akan memberi penjelasan berkenaan pelantikan tersebut.


Bapa mengaku salah sebabkan kematian bayi tiga bulan

KUALA LUMPUR, 31 Januari - Seorang bapa mengaku bersalah di Mahkamah Sesyen di sini hari ini atas pertuduhan menyebabkan kematian bayinya berusia tiga bulan, awal bulan ini.Amirul Hakim Muhamad Fadzil, 27, mengaku cuai sehingga menyebabkan kematian anak lelakinya itu akibat kecederaan di bahagian kepala, di sebuah rumah di Flat Sri Langkawi, Gombak di sini, pada 4.15 petang, 3 Jan lepas.Pertuduhan dikemukakan mengikut Seksyen 31(1)(a) Akta Kanak-Kanak 2001 yang membawa hukuman denda tidak melebihi RM50,000 atau penjara maksimum 20 tahun atau kedua-duanya.Timbalan Pendakwa Raya Wan Ahmad Hakimi Wan Ahmad Jaafar memohon jaminan RM20,000 dengan seorang penjamin manakala Amirul Hakim yang tidak diwakili peguam merayu jaminan rendah atas alasan dia yang bekerja sebagai ejen insurans perlu menanggung keluarga.

Hakim Suzana Hussin membenarkan tertuduh diikat jamin RM7,000 dengan seorang penjamin dan menetapkan 14 Feb ini untuk fakta kes dan hukuman.- BERNAMA


Wanita fail kebenaran merayu terhadap keputusan mahkamah kembalikan status agamanya

PUTRAJAYA, 31 Januari - Wanita berusia 37 tahun yang terlibat dalam pertikaian undang-undang berhubung status agamanya membawa kesnya ke Mahkamah Persekutuan dalam usaha untuk mengetepikan keputusan Mahkamah Rayuan yang mengembalikannya statusnya sebagai seorang Islam.Peguamnya A.Surendra Ananth, ketika dihubungi mengesahkan anak guamnya telah memfailkan notis usul semalam, memohon kebenaran untuk meneruskan rayuannya ke Mahkamah Persekutuan.Pada 13 Jan lepas, Mahkamah Rayuan, dalam keputusan majoriti 2-1 telah membenarkan rayuan Majlis Agama Islam Selangor (MAIS) dan kerajaan negeri Selangor untuk mengembalikan semula status wanita itu sebagai seorang Islam.Rayuan itu susulan keputusan Mahkamah Tinggi Shah Alam yang membatalkan status beragama Islam wanita itu pada 21 Dis 2021.Dalam kes sivil, pihak litigan mesti mendapat kebenaran daripada mahkamah sebelum boleh memfailkan rayuan mereka ke Mahkamah Persekutuan.Dalam permohonannya, wanita itu mahu Mahkamah Persekutuan menentukan empat persoalan undang-undang, antaranya ialah keadaan di mana perintah Mahkamah Syariah tidak sah, bolehkah perintah itu dicabar secara kolateral di Mahkamah Tinggi Sivil dan sama ada Perkara 121 (1A) Persekutuan Perlembagaan adalah terpakai.Persoalan lain ialah sama ada Seksyen 74(3) Enakmen Pentadbiran Perundangan Islam Selangor 1989 menghapuskan bidang kuasa Mahkamah Tinggi untuk menentukan kesahihan pemelukan agama Islam seorang bawah umur.Dalam saman pemulanya, wanita itu yang semasa dilahirkan pada 1986, berbapa seorang penganut agama Hindu dan ibu penganut agama Buddha, memohon perisytiharan bahawa dia bukan seorang yang menganut agama Islam.

Dia berkata ibunya memeluk Islam pada 1991 dan secara unilateral telah mengislamkannya, yang ketika itu berusia lima tahun, di pejabat Jabatan Agama Islam Selangor (JAIS).Wanita itu mendakwa penukaran agama itu berlaku semasa ibu bapanya dalam proses perceraian, yang kemudian dimuktamadkan pada 1992. Pada tahun berikutnya, ibunya berkahwin dengan seorang lelaki beragama Islam manakala bapanya meninggal dunia dalam kemalangan tiga tahun kemudian.Wanita itu mendakwa walaupun memeluk Islam, ibu dan bapa tirinya membenarkan dia terus mengamalkan kepercayaan Hindu, agama yang dianuti sejak dilahirkan. Dia mendakwa tidak mengamalkan ajaran Islam.Pada 12 Dis 2013, wanita itu memfailkan saman di Mahkamah Tinggi Syariah Kuala Lumpur untuk mendapatkan pengisytiharan bahawa dia tidak lagi beragama Islam namun pada 20 Julai 2017, Mahkamah Tinggi Syariah menolak samannya. Mahkamah Rayuan Syariah juga menolak rayuannya pada 1 Ogos 2017.Selepas gagal di Mahkamah Syariah, wanita itu kemudiannya memfailkan saman di Mahkamah Tinggi Sivil Shah Alam. Dia kemudiannya berjaya mendapat pengisytiharan bahawa dia bukan beragama Islam.Surendra berkata Mahkamah Persekutuan menetapkan 2 Mac untuk pengurusan kes bagi permohonan kebenaran merayu. - BERNAMA


Ahmad Zahid minta APM tubuh satu rejimen di setiap parlimen

BATU PAHAT, 31 Januari- Timbalan Perdana Menteri Datuk Seri Dr Ahmad Zahid Hamidi meminta Angkatan Pertahanan Awam Malaysia (APM) menubuhkan satu rejimen di setiap 222 parlimen seluruh negara.  Ia dijangka bermula tahun ini, sebagai kekuatan pasukan APM menghadapi bencana alam. Ketika ini, Johor memiliki lebih seribu pegawai dan anggota APM. "Saya minta Pengarah APM untuk masukkan anggotanya dengan jumlah satu rejimen di setiap prlimen dengan mengadakan latihan dan berikan pakaian beragam sekiranya berlaku kebakaran dan bencana lain," katanya di sini.


RM7 juta usaha 'quick win' atasi banjir

BATU PAHAT, 31 Januari- Kerajaan memperuntukkan RM7 juta sebagai usaha 'quick win' menangani banjir di daerah ini.  Timbalan Perdana Menteri Datuk Seri Dr Ahmad Zahid Hamidi berkata, RM5 juta bagi kegunaan pam-pam air manakala RM2 juta bagi kerja-kerja mengorek sampah dan lumpur parit tersumbat. Kedua-dua usaha itu akan dikendali Jabatan Pengairan dan Saliran serta Agensi Pengurusan Bencana Negara (NADMA)."Langkah ini akan dilakukan dalam tempoh seminggu untuk melihat keberhasilannya dalam menyelesaikan masalah parit tersumbat akibat sampah dan lumpur," katanya selepas melawat pusat pemindahan sementara di Dewan Orang Ramai Sri Medan.Selain itu pengurusan banjir di Johor antara yang terbaik di Malaysia kerana berjaya memobilisasikan pasukan sukarelawan di kawasan terjejas banjir secara sistematik termasuk kerja-kerja pengurusan pasca banjir. Beliau turut menambah, Batu Pahat memerlukan peruntukan sama seperti di Mersing bagi mengatasi banjir untuk jangka masa panjang. Kerajaan juga akan membina dewan baharu di sekolah untuk dijadikan pusat pemindahan pementara (PPS) berstatus kekal di kawasan yang sering terjejas banjir.Ia akan dimulakan di lapan buah sekolah di Batu Pahat dan Mersing sebelum diperluaskan ke seluruh negara.Bagaimanapun, dewan itu juga boleh digunakan pihak sekolah untuk kegunaan aktiviti harian.


PM tegas tangani isu rasuah

BUKIT JALIL, 31 Januari- Kerajaan perpaduan akan terus bekerjasama dengan pihak berkuasa menangani isu rasuah.Perdana Menteri Datuk Seri Anwar Ibrahim menegaskan mana-mana pihak yang terlibat dalam jenayah itu tidak akan terlepas selain yakin kenyataan Transparency International (TI) berkenaan kedudukan Malaysia dalam Indeks Persepsi Rasuah (CPI) boleh diperbaiki."Masalah besar ini dari semua peringkat akan mesti ditangani. Tiada tolak ansur, pastinya tindakan tegas dikenakan. "Walaupun kerajaan ini masih baru lagi, tetapi kita akan lakukan secara konsisten. Berikan sokongan penuh kepada Suruhanjaya Pencegahan Rasuah Malaysia (SPRM)," katanya dalam sidang media pada Majlis Anugerah Sukan Negara 2021 yang berlangsung di Kompleks Majlis Sukan Negara, di sini.Sebelum ini, Presiden TI cawangan Malaysia Muhammad Mohan berkata tindakan segera perlu diambil untuk meningkatkan skor CPI negara yang rendah.


Kerjasama Malaysia-Singapura, pemeteraian tiga perjanjian jamin kelangsungan keselamatan negara

KUALA LUMPUR, 31 Januari- Pemeteraian tiga perjanjian meliputi aspek keselamatan siber, digital dan ekonomi hijau Malaysia-Singapura, menjamin kelangsungan keselamatan negara.Menurut Pesyarah Kanan, Jabatan Ekonomi dan Pengurusan Kewangan UiTM Pucak Alam, Dr Norashida Othman, kedua-dua negara tidak terkeculi berdepan jenayah siber yang menjadi isu global.Malaysia merekodkan hampir RM600 juta melibatkan jenayah siber pada tahun lalu."Sebarang isu yang membabitkan keselamatannya bakal memberi kesan kepada kerajaan, ekonomi, sosial dan juga masyarakat."Jadi jika kita ingin bergerak ke hadapan dan hidup dengan teknologi yang semakin pesat, isu keselamatan siber perlu diletakkan di barisan hadapan ekosistem digital. "Kita lihat Singapura mampu membendung jenayah siber yang sangat baik. Maka kerjasama kedua-dua negara ini dilihat sangat wajar terutamanya Malaysia bagi berkongsi kepakaran, teknologi, pengalaman dan juga penguatkuasaan undang-undang," katanya kepada RTM.

Dalam lawatan rasmi sehari Perdana Menteri ke Singapura semalam, dua rangka kerja melibatkan kerjasama dalam ekonomi digital serta ekonomi hijau ditandatangani Menteri Perdagangan Antarabangsa dan Industri, Datuk Seri Tengku Zafrul Tengku Abdul Aziz dan rakan sejawatnya, Gan Kim Yong bagi pihak Singapura.Sementara Menteri Komunikasi dan Digital, Fahmi Fadzil menandantangani memorandum persefahaman (MoU) bagi mempromosikan kerjasama aspek data, keselamatan siber dan ekonomi digital.


Ahmad Zahid lawat tiga PPS di Batu Pahat

BATU PAHAT, 31 Januari- Timbalan Perdana Menteri Datuk Seri Dr Ahmad Zahid Hamidi mengadakan lawatan ke tiga pusat pemindahan pementara (PPS) bagi meninjau keadaan banjir dan penduduk terjejas di kawasan terbabit. Ahmad Zahid memulakan lawatan di PPS Sekolah Kebangsaan (SK) Seri Medan, sebelum ke PPS SK Seri Jati, dan PPS Dewan Orang Ramai Seri Medan.  Ketika lawatan, Timbalan Perdana Menteri diberi taklimat berkenaan situasi semasa banjir oleh Pengerusi Jawatankuasa Bencana Daerah Batu Pahat selain meluangkan masa beramah mesra dengan penduduk terjejas banjir di PPS.Kit bantuan turut diserahkan dalam lawatan itu. Beliau kemudian bersama agensi-agensi terlibat meninjau kawasan banjir di sekitar Seri Medan.  Turut hadir, Menteri Besar Johor Datuk Onn Hafiz Ghazi, dan ketua-ketua agensi.

(Ahmad Zahid melawat tiga PPS di Batu Pahat)


Lebih 15,000 kedai makanan dan restoran sertai inisiatif 'Menu Rahmah'

SUBANG JAYA, 31 Januari- Kementerian Perdagangan Dalam Negeri dan Kos Sara Hidup (KPDN) memperkenalkan inisiatif 'Menu Rahmah' bertujuan mengurangkan kos sara hidup rakyat.Lebih 15,000 kedai makanan dan restoran seluruh negara terlibat menjayakan inisiatif itu dengan menyediakan hidangan makan tengah hari atau malam yang seimbang dan dijual pada harga RM5.00 sepinggan.Menteri KPDN Datuk Seri Salahuddin Ayub berkata, pihaknya "akan bekerjasama dengan Persatuan Pengusaha Restoran Muslim Malaysia (PRESMA), Persatuan Pengusaha Restoran India Malaysia (PRIMAS), Persatuan Pengusaha Tomyam Malaysia, Malaysia Singapore Coffee Shop Proprietors General Association (MCSPGA), Bumiputra Retailers Organization (BRO), Malaysia Retail Chain Association (MRCA), dan Malaysia Retailers Association (MRA). "Kedai mamak ada 12,000 kedai di seluruh negara, persatuan india ada dalam 800, kedai tomyam sekitar Kuala Lumpur ada 500, dan semua Mydin di seluruh negara akan menyediakan menu ini," katanya kepada pemberita selepas Majlis Pelancaran Menu Rahmah di sini.Jumlah premis makanan terlibat dijangka terus meningkat memandangkan pihaknya sedang merangka kerjasama dengan lebih ramai pengusaha kedai makan untuk melaksana inisiatif berkenaan.


Penjawat awam dijatuhkan hukuman penjara sehari, denda RM10,000

BUTTERWORTH, 31 Januari- Mahkamah Khas Rasuah Butterworth menjatuhkan hukuman penjara sehari dan denda RM10,000 terhadap seorang penolong pegawai kesihatan persekitaran yang mengaku menerima wang suapan pada tahun 2016.Tertuduh Sumardi Yazid, 41, membuat pengakuan bersalah atas pertuduhan yang dibacakan oleh jurubahasa di hadapan Hakim Zulhazmi Abdullah.  Mengikut kertas pertuduhan, tertuduh yang bertugas sebagai penolong pegawai kesihatan persekitaran di Pejabat Kesihatan Daerah Seberang Perai Tengah (SPT), Berapit pada 8 Mac 2016 didakwa menerima wang tunai berjumlah RM5,200 dengan membuat syor memilih syarikat yang dimiliki adiknya bagi melaksanakan kerja membekal peralatan bekalan am.  Tertuduh didakwa di bawah Seksyen 165 Kanun Keseksaan yang memperuntukkan hukuman penjara maksimum dua tahun atau dengan denda, atau kedua-duanya, jika sabit kesalahan.  Dalam rayuannya, tertuduh yang diwakili peguam, Ang Chun Pun merayu agar hukuman ringan diberikan kerana anak guamnya telah digantung tugas selain perlu menyara isteri, seorang anak berusia 14 tahun dan ibu mertua yang diserang strok.  Timbalan Pendakwa Raya Suruhanjaya Pencegahan Rasuah Malaysia (SPRM), Noor Azura Zulkiflee bagaimanapun meminta mahkamah mengenakan hukuman setimpal sebagai pengajaran dan mesej kepada orang ramai, termasuk penjawat awam, kerana perbuatan menerima rasuah adalah kesalahan serius.  Mahkamah menjatuhkan hukuman penjara sehari dan denda RM10,000 jika gagal membayar denda selain boleh dipenjara selama lima bulan.Difahamkan tertuduh membayar denda tersebut.


Suruhanjaya Keselamatan Siber Malaysia bakal ditubuhkan, perkukuh keselamatan

PUTRAJAYA, 31 Januari- Suruhanjaya Keselamatan Siber Malaysia bakal ditubuhkan bagi memperkukuh keselamatan siber negara.Ia melibatkan kerjasama dengan agensi berkaitan seperti CyberSecurity Malaysia (CSM) untuk menjayakan penubuhan suruhanjaya itu.Menteri Komunikasi dan Digital, Fahmi Fadzil berkata, pihaknya sedang meneliti pelaksanaan badan berkenaan sebelum memorandum bersama jemaah menteri kabinet dilakukan."Tapi yang penting kita tak boleh tunggu sampai terbentuk suruhanjaya baru kerja-kerja menjamin keselamatan siber itu berjalan dengan baik.Maka buat sementara waktu, saya akan berbincang dengan pihak kementerian dan CSM mengenai apa yang perlu dilakukan untuk selesaikan masalah berhubung keselamatan siber," katanya.Beliau menjelaskannya selepas berucap pada Majlis Perhimpunan Bulanan Kementerian Komunikasi dan Digital (KKD) di sini.

(Fahmi Fadzil, Menteri Komunikasi dan Digital)

Fahmi dalam pada itu berkata, beberapa pindaan melibatkan agensi bawah KKD seperti Jabatan Perlindungan Data Peribadi (JPDP), Perbadanan Kemajuan Filem Nasional (Finas) dan Suruhanjaya Komunikasi dan Multimedia (MCMC) akan dibawa pada persidangan Dewan Rakyat yang akan bermula pada 13 Feb ini.“Tiada guna kalau data ada tetapi tidak selamat, JPDP perlu diperkukuh dan CSM juga perlu dilonjakkan, perkara-perkara asas perlu diselesaikan segera,” katanya lagi.


Dua suspek bunuh warga asing dihadap ke mahkamah

SELAYANG, 31 Januari- Dua lelaki dihadapkan ke Mahkamah Majistret Selayang atas dakwaan membunuh seorang lelaki warga asing hujung tahun lalu.Kedua-dua tertuduh hanya mengangguk faham selepas pertuduhan dibaca secara bersama di hadapan Majistret Nur Hafizah Rajuni.

Tiada pengakuan direkodkan daripada mereka kerana kes berada bawah bidang kuasa Mahkamah Tinggi.Mengikut kertas pertuduhan, tertuduh warga tempatan, Visvanathan Kandasamy dan Md Mojibur Rahman, warga Bangladesh dengan niat telah melakukan pembunuhan dan menyebabkan kematian ke atas warga Bangladesh, Khalek Sheikh, 41 tahun.Mereka didakwa melakukan kesalahan itu di tepi jalan, Jalan Bestari Jaya-Rawang di Batu Arang antara pukul 9.00 malam hingga 9.40 malam 29 Disember 2022.

(Dua suspek kes bunuh warga asing tiba di Mahkamah Majistret Selayang di sini)

Mahkamah tidak membenarkan jaminan ke atas kedua-dua tertuduh dan menetapkan 5 April ini sebagai tarikh sebutan kes untuk penyerahan laporan kimia dan bedah siasat.


Premis kotor, pengusaha kedai makan boleh dihadap ke mahkamah

IPOH, 31 Januari- Pengusaha kedai makanan di Ipoh boleh berdepan tindakan undang-undang termasuk dihadapkan ke mahkamah sekiranya gagal memastikan kebersihan premis masing-masing berada pada tahap yang terbaik.Datuk Bandar Ipoh, Datuk Rumaizi Baharin menegaskan, pasukan penguatkuasaan digerakkan setiap hari terutama di kawasan tumpuan pelancong."Kami perlu bersikap tegas sejajar dengan sasaran Menuju Ipoh Bersih 2023 dan Tahun Melawat Ipoh 2023.Kalau ada keperluan untuk bawa ke mahkamah, kita akan bawa, kita tak mahu kerana nila setitik rosak susu sebelanga, kerana ada satu kedai kotor, tular satu Malaysia kata semua peniaga di Ipoh pengotor," katanya pada sidang media selepas Mesyuarat Penuh Majlis Bulan Januari, sini.

(Datuk Rumaizi Baharin, Datuk Bandar Ipoh)

Tahun lalu, sebanyak 5,882 premis makanan telah diperiksa menerusi pemeriksaan rutin harian.429 kompaun berjumlah RM78,300 juga telah dikeluarkan bawah Undang-undang Kecil Establisymen Makanan (Majlis Bandaraya Ipoh) 2017 dan undang-undang lain yang berkaitan.


Maritim Malaysia rampas 300 set bubu naga

KUALA KEDAH, 31 Januari- 300 set bubu kambang atau bubu naga berjaya dirampas di beberapa lokasi sepanjang perairan Pantai Murni hingga ke Tanjung Dawai, awal pagi semalam.Rampasan dibuat menerusi operasi khas Agensi Penguatkuasaan Maritim Malaysia (Maritim Malaysia), Zon Maritim Kuala Kedah yang dilaksana bersama komuniti nelayan.Timbalan Pengarah (Operasi) Zon Maritim Kuala Kedah, Leftenan Maritim Zool Hilmi Mohd Nadzir berkata, operasi tersebut dilaksanakan berdasarkan aduan awam."10 lokasi rampasan bubu naga itu ialah di sekitar 1.3 hingga 1.9 batu nautika merangkumi kawasan perairan Pantai Murni hingga ke perairan Tanjung Dawai.Semasa rondaan dilakukan, anggota bot ronda Maritim Malaysia telah menemukan pelampung penanda dan pancang kayu yang mencurigakan dipasang pada setiap bubu naga berukuran kira-kira 10 meter panjang," katanya.

(300 bubu naga dikesan di beberapa lokasi sepanjang perairan Pantai Murni hingga ke Tanjung Dawai)

Tambah beliau, kesemua bubu naga yang dirampas dianggarkan bernilai RM36,000 dan dibawa ke Jeti Zon Maritim Kuala Kedah untuk siasatan bawah Seksyen 11(3)(c) Akta Perikanan 1985.Jelas Leftenan Maritim Zool Hilmi, penggunaan bubu naga dilihat semakin berleluasa sejak akhir-akhir ini."Ia perlu dicegah bermula di peringkat penjualan oleh pihak berwajib kerana tindakan merampas tidak akan memberi kesan memandangkan ia masih boleh dibeli di pasaran dengan harga murah secara fizikal mahupun secara dalam talian.Komuniti nelayan juga diingatkan supaya mematuhi undang-undang dan tidak melanggar syarat lesen perikanan seperti yang telah diperuntukkan," ujarnya lagi.Beliau menegaskan, Maritim Malaysia tidak akan berkompromi terhadap sebarang aktiviti yang melanggar undang-undang persekutuan dan sentiasa komited dalam meneruskan pengoperasian serta rondaan di sepanjang Zon Maritim Malaysia bagi mengekang aktiviti haram.Sebarang aduan mengenai aktiviti jenayah atau kecemasan di laut, orang ramai boleh menyalurkannya ke Pusat Operasi Zon Maritim Kuala Kedah di talian 04-7310579 atau MERS 999 untuk maklum balas segera.


Kadar jangka pendek diunjur kekal stabil disokong operasi BNM

KUALA LUMPUR, 31 Januari- Kadar jangka pendek diunjurkan kekal stabil pada Selasa dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan sebanyak RM45.12 bilion dalam sistem konvensional dan RM32.93 bilion dalam dana Islam.Hari ini bank pusat akan menawarkan tiga tender pasaran wang konvensional bernilai RM1 bilion selama tujuh hari serta bernilai RM500 juta setiap satu bagi 14 hari dan 28 hari.

BNM juga akan melaksanakan tiga tender Qard bernilai RM1 bilion bagi tujuh hari, RM1.4 bilion untuk 14 hari dan RM1.1 bilion bagi 21 hari.Bank pusat juga akan menawarkan dua tender repo berbalik bernilai RM850 juta bagi 28 hari dan RM200 juta untuk 87 hari.Pada 4 petang, BNM akan mengendalikan tender semalaman konvensional bernilai sehingga RM43.2 bilion dan tender semalaman Murabahah bagi RM28.4 bilion.- BERNAMA


Ringgit dibuka rendah menjelang keputusan kadar faedah AS

KUALA LUMPUR, 31 Januari- Ringgit rendah semasa awal dagangan pada Selasa apabila dolar Amerika Syarikat (AS) memperoleh pergerakan meningkat menjelang keputusan mesyuarat Rizab Persekutuan AS (Fed) mengenai kadar faedah.Pada 9.05 pagi, ringgit berada pada 4.2450/2500 berbanding dolar AS daripada 4.2410/2460 ketika ditutup pada Isnin.Rakan Kongsi Pengurusan SPI Asset Management, Stephen Innes berkata walaupun kebanyakan peserta pasaran menjangkakan Fed akan memperlahankan kadar pengetatan dasarnya dengan kenaikan 25 mata asas, ‘perdebatan sengit’ berterusan sama ada bank pusat Amerika Syarikat (AS) akan memberi isyarat bahawa terdapat perjalanan yang panjang untuk kitaran tinggi kadar atau sebaliknya.Beliau berkata ini telah melemahkan sentimen dengan pelabur “tidak bersedia untuk membaiki gerabak mereka untuk bergerak” menjelang mesyuarat AS.“Aset berisiko seperti ringgit telah mendapat manfaat besar daripada tema pembukaan semula China dan penurunan inflasi AS tetapi bimbang Fed mungkin tidak memutuskan seperti yang diinginkan banyak pihak serta  mengekalkan kadar faedah tinggi walaupun inflasi AS yang susut menyebabkan peniaga mengurangkan beberapa risiko.“Kami mencecah jalur atas bagi julat mingguan saya, dengan saya menjangkakan pengeksport akan menjual pada paras 4.2475 hingga 4.2500. Saya berpandangan pasaran tidak akan bergerak melebihi 4.2525 selepas data percutian positif dari China sepanjang cuti Tahun Baharu Lunar,” katanya kepada Bernama.

Mesyuarat bank pusat AS akan berlangsung mulai hari ini hingga esok manakala mesyuarat Bank of England dan European Central Bank dijadualkan pada 2 Feb.Di peringkat domestik, ringgit diniagakan tinggi berbanding beberapa mata wang utama.Mata wang tempatan meningkat berbanding dolar Singapura kepada 3.2306/2346 daripada 3.2315/2358 pada Isnin dan tinggi berbanding pound British kepada 5.2472/2534 daripada 5.2571/2633.Ringgit mengukuh berbanding euro kepada 4.6071/6125 daripada 4.6257/6311 ketika ditutup semalam dan stabil berbanding yen Jepun kepada 3.2584/2627 daripada 3.2638/2679.- BERNAMA


Pengurusan pekerja asing Indonesia akan terus ditambah baik- Saifuddin

(Saifuddin bersama Menteri Ketenagakerjaan Indonesia, Ida Fauziyah /FB Saifuddin Nasution Ismail)

KUALA LUMPUR, 31 Januari- Malaysia akan menambah baik pengurusan pekerja asing Indonesia di negara ini khususnya berkaitan pengurusan penggajian.Jaminan itu diberikan Menteri Dalam Negeri, Datuk Seri Saifuddin Nasution Ismail menerusi pengurangan tempoh masa dan kosmigrasi serta mengoptimumkan penggunaan teknologi pendigitalan bagi tujuan integrasi sistem dan memudah cara pemantauan pekerja asing."Saya telah menerangkan tentang perubahan dasar di Malaysia berkenaan pekerja asing merujuk kepada penjajaran pengurusan pekerja asing. Ini termasuklah penerangan tentang Pelan Kelonggaran Penggajian PekerjaAsing dan pelanjutan Pelan Rekalibrasi PATI 2.0 yang akan mengisi keperluan tenaga kerja dalam sektor-sektor kritikal untuk memacu pembangunan ekonomi Malaysia," katanya.Saifuddin berkata demikian dalam satu kenyataan selepas mengadakan perbincangan bersama Menteri Ketenagakerjaan Indonesia, Ida Fauziyah dalam rangka lawatan kerja kementeriannya ke Indonesia.Pertemuan ditunjangi oleh komitmen pucuk pimpinan kedua-dua negara bagi memastikan keselamatan dan kebajikan pekerja asing dari Indonesia yang berkhidmat di Malaysia sentiasa dilindungi pada setiap masa.Di samping itu, perbincangan turut menyentuh perihal penguatkuasaan undang-undang imigresen danperburuhan melibatkan pekerja Indonesia, pengurusanpenghantaran pulang banduan dan tahanan imigresen serta tindakan penyelarasan bagi meminimumkan risiko pekerja asing daripada diambil kesempatan oleh pihak yang tidak bertanggungjawab." Perihal kerjasama keimigresenan dan kawalan sempadan turut dibincang bagi memastikan kedaulatan dan keselamatan kedua-dua negara dapat direncanakan dengan baik. Lawatan itu juga merekodkan komitmen kedua-dua pihak untuk bekerjasama merentasi portfolio kementerian-kementerian tertentu," katanya.Pertemuan kedua-dua menteri menyusuli pertemuan antara Presiden Indonesia, Joko Widodo dan Perdana Menteri, Datuk Seri Anwar Ibrahim, awal bulan ini.Dalam lawatan kerja singkat ke Indonesia, Saifuddin juga bertemu dengan Menteri Hukum dan Hak Asasi Manusia Indonesia Prof Dr. Yasonna H Laoly serta Menteri Dalam Negeri Indonesia, Tito Karnavian.

(Saifuddin turut bertemu Menteri Hukum dan Hak Asasi Manusia, Republik Indonesia, Prof. Dr. Yasonna H. Laoly/ FB Saifuddin Nasution Ismail)


Amaran hujan berterusan di Sarawak, Johor dan Pahang hingga esok

KUALA LUMPUR, 31 Januari- Jabatan Meteorologi Malaysia (MetMalaysia) hari ini mengeluarkan amaran hujan berterusan (buruk) bagi beberapa kawasan di Sarawak.Ia membabitkan Kuching, Serian, Samarahan, Sibu, Mukah dan Kapit (Song dan Kapit) sehingga esok (1 Februari).MetMalaysia menerusi amaran yang dikeluarkan pada 6.45 pagi ini turut mengeluarkan amaran hujan berterusan tahap waspada diramal berlaku sehingga esok di Pahang (Kuantan, Pekan dan Rompin), Johor (Mersing dan Kota Tinggi) serta Sarawak (Sri Aman, Betong, Sarikei dan Bintulu).  Sementara itu, hujan berterusan tahap waspada turut diramal berlaku di Kudat, Sabah, hari ini.


Kerajaan Sarawak mahu pelabuhan Bintulu bawah bidang kuasanya - Abang Johari

KUCHING, 31 Januari - Kerajaan Sarawak akan berbincang dengan kerajaan Persekutuan untuk tidak meneruskan status Pelabuhan Bintulu, pelabuhan laut dalam yang terletak kira-kira 626 kilometer utara dari sini, sebagai sebuah pelabuhan persekutuan.Premier Sarawak Tan Sri Abang Johari Tun Openg berkata langkah berkenaan akan membolehkan pelabuhan itu diurus dan dimajukan lagi sebagai pelabuhan negeri sekali gus mengubahnya sebagai hab pengangkutan di rantau Asia Pasifik.

(Premier Sarawak Tan Sri Abang Johari Tun Openg / Foto Bernama)

“Saya meminta para pemegang saham terutamanya Petroliam Nasional Bhd serta barisan lembaga pengarah dan pengurusan Bintulu Port Holdings Bhd untuk menyokong inisiatif pembangunan utama ini dan melaksanakan langkah-langkah perlu dalam lingkungan menjalankan kewajipan fidusiari mereka, ke arah merealisasikan objektif penting ini,” katanya.Berucap pada Majlis Ulang Tahun ke-10 Pelabuhan Perindustrian Samalaju di Bintulu malam tadi, beliau berkata Koridor Tenaga Diperbaharui Sarawak (SCORE), yang merangkumi sebahagian daripada kawasan pedalaman Pelabuhan Bintulu akan menikmati kemajuan ekonomi di bawah Strategi Pembangunan Pasca COVID-19 (PCDS) 2030.Abang Johari berkata Bintulu akan menjadi tempat tumpuan bagi industri penyerapan, penggunaan dan penyimpanan (CCUS) karbon baharu negeri serta penghasilan hidrogen dan biobahan api lain.“Kerajaan negeri mahu Pelabuhan Bintulu untuk menjadi sebahagian daripada Bintulu yang rancak dari segi ekonomi supaya pemegang saham dan pihak berkepentingan akan menerima manfaat daripada pertumbuhan ekonomi dan kemakmuran yang telah dirancang oleh negeri ini,” katanya. -BERNAMA


Industri kenaf perlu rebut peluang di pasaran antarabangsa - Fadillah

KOTA BHARU, 31 Januari - Bagi memangkin pembangunan industri fiber berasaskan tumbuhan dan kawal selia industri tembakau negara, Lembaga Kenaf Dan Tembakau Negera (LKTN) melancarkan pelan strategik LKTN 2021-2025 di sini. Pelancaran dirasmikan oleh Timbalan Perdana Menteri dan Menteri Perladangan dan Komoditi, Datuk Seri Fadillah Yosof. Pelan itu mengariskan tujuh teras strategik yang melibatkan 26 strategi dan satu program Flagship Lembah Kenaf.

(Menteri Perladangan dan Komoditi, Datuk Seri Fadillah Yosof)

Datuk Seri Fadillah Berkata , teras strategik satu hingga lima menjurus kepada pembangunan industri fiber berasaskan tumbuhan , manakala teras strategik ke 6 menfokuskan kepada kawal selia industri tembakau, seterusnya yang ke 7 melalui penyampaian perkhidmatan LKTN. Katanya, tempoh pelaksanaan pelan strategik LKTN 2021-2025 adalah amat kritikal dan mencabar memandangkan LKTN Perlu menangani isu-isu utama bagi menyokong dan merealisasikan Dasar Agrikomoditi Negara 2021-2030 (DAKN 2030) yang dilancarkan 9 Mac 2022 bagi memacu pembangunan sektor fiber semula jadi negara secara menyeluruh. Pelan Strategik LKTN 2021-2025 merupakan dokumen perancangan jangka panjang LKTN merangkumi strategi, pelan tindakan, indikator dan sasaran bagi tempoh lima tahun akan datang. Bersempena dengan Majlis pelancaran itu, turut dilaksanakan juga Anugerah Penanam, industri dan inovasi Kenaf bagi tahun 2021. Anugerah tersebut adalah untuk meraikan para penanam dan pemain industri serta sebagai pengiktirafan atas dedikasi dan komitmen tinggi yang telah ditunjukkan dalam pembangunan industri Kenaf.


Kerjasama ekonomi digital Malaysia-Singapura, contoh kepada negara ASEAN

SINGAPURA, 31 Januari - Rangka Kerja Kerjasama dalam Ekonomi Digital Malaysia-Singapura boleh menjadi contoh kepada negara ASEAN lain dalam menyediakan tenaga kerja, perusahaan kecil dan sederhana (PKS) serta syarikat permulaan mereka untuk dekad digital.  Menteri Perdagangan Antarabangsa dan Industri (MITI), Tengku Datuk Seri Zafrul Abdul Aziz optimis, Malaysia mampu mempelajari dan berkongsi amalan terbaik yang akan memudahkan pembinaan bakat, menaik taraf infrastruktur dan lain-lain dalam sektor awam atau swasta menerusi kerjasama itu.

(Menteri Perdagangan Antarabangsa dan Industri, Tengku Datuk Seri Zafrul Abdul Aziz)

"Kerjasama dua hala dalam ekonomi digital dan ekonomi hijau ini berpotensi untuk memacu pembangunan industri kedua-dua negara serta mewujudkan lebih banyak peluang pekerjaan dan perniagaan bagi Malaysia dan Singapura. Saya bersetuju dangan banyak prinsip yang disebut oleh Perdana Menteri dari segi pertumbuhan ekonomi yang bermakna.

"Malah, dari dahulu, saya selalu berkongsi dengan media bahawa pertumbuhan ekonomi perlu memanfaatkan rakyat, dari segi peluang pekerjaan dan pemerkasaan rakyat untuk membina sebuah kehidupan yang baik, bukan memanfaatkan syarikat-syarikat besar sahaja," katanya kepada media di Singapura selepas majlis menandatangani Rangka Kerja Kerjasama dalam Ekonomi Digital dan Ekonomi Hijau Malaysia dan Singapura.  Dalam prospek pelaburan untuk Malaysia, Tengku Zafrul mengakui terdapat persaingan yang kuat dan terdapat bidang untuk ditingkatkan, terutamanya dalam industri yang ingin diberi tumpuan.  Menurut data MITI yang dikeluarkan baru-baru ini, Singapura menyumbang nilai eksport terbesar dalam kalangan negara-negara ASEAN iaitu 232.57 bilion ringgit pada 2022, diikuti Thailand, Indonesia, Vietnam dan Filipina.  Singapura, Thailand dan Indonesia merupakan tiga destinasi eksport utama pada 2022, menyumbang 78.3 peratus daripada jumlah eksport Malaysia ke ASEAN.Berita berkaitanTumpu kepada percepat adaptasi digital dan automasi golongan PKSPenambahbaikan akses internet cetus 'lonjakan kuantum' ekonomi digital - FahmiSingapura, Malaysia bakal meterai MOC dalam ekonomi digital, hijau - Tengku ZafrulKKD fokus prasarana digital, keselamatan data dan siber serta pelaburan digital tahun ini